text:
Hvussu ber tað til, at privatpersónar skulu kunnu ríka seg upp við at selja fólksins ognir
--- 18.04.2017 - 20:05
Røða hildin á Arbeiðaranna Altjóða Stríðsdegi – 1. mai 2006 – í Fuglafirði
Góðu áhoyrarar!
Eg føli tað sum ein stóran heiður at heitt verður á meg um at siga nøkur orð á hesum fyri okkum øll so týðandi stríðsdegi. Sosialisman og stríðið fyri arbeiðarar, fiskarar, fyri sosialum rættvísi, fyri javnstøðu og fyri teimum, ið liva á lívsins skuggasíðu var mær í blóðið borðið og týðandi partur av arvagóðsinum, ið mær var tillutað í vøggugávu, saman við kvøðum frá sosialismunnar jarnbrotum, ið dag og nátt brutu upp úr nýggjum.
Síðani hava árini prógvað, at allur sannur framburður er fingin til vega gjøgnum áhaldandi stríð í tøttum samstarvi millum fakfeløg og flokkar við sosialistiskum hugsjónum.Men hvat er søgan handan 1. mai?Trý ymisk støð og árstøl verða nevnd:1.
Fyrsta Altjóða kongressin í Genf (Geneve) í 1866.
2. Haymarket í Chicago 1886.
3. Altjóða Arbeiðarakongressin í 1889 í París.1. mai hevði verið skiftidagur í øldir. Arbeiðsfólkið kundi finna sær annan arbeiðsgevara, og várið og vónin vóru eins og í dag á veg.
Á kongressini í Geneve 1866 varð vitikið:
Vit duga at síggja, at um arbeiðsdagurin ikki verður styttur, stranda allar okkara frælsisstrembanir. Vit skjóta tí upp, at hægst loyvda mark fyri einum arbeiðsdegi verður 8 tímar.
Viðtøkan var við til at samla arbeiðararnir um eitt felags mál í stríðnum fyri betri viðurskiftum. Nógv ár eftir, ja heilt upp í okkara tíð, er tað ein av parolunum, arbeiðarar kring knøttin ganga kravgongu undir.
Men stríðið fyri betri livi- og arbeiðskorum var ikki nýtt. Tí so leingi menniskju hava verið á klótini, hava tey stríðst fyri góðum livikorum. Men ikki fyrr enn ídnaðarsamfelagið fær fótin fyri seg við síni harðrendu útnyttan av tí menniskjansligu arbeiðsmegini, verða frontarnir settir hart upp millum arbeiðsgevararnar og arbeiðstakararnir. Í Onglandi verða arbeiðarar, ið ikki vilja arbeiða fleiri enn 8 tímar um dagin, uppsagdir og svartlistaðir.
Nógvir svartlistaðir rýma til Amerika, Avstralia ella Ný Sæland. Í hesum londum hildu arbeiðararnir áfram við stríðnum, og hetta gav úrslit. Bæði í Ný Sælandi og Avstralia fingu bólkar 8 tímar arbeiðsdag, og Ný Sæland heldur upp á, at teir vóru fyrstir, ið fingu 8 tímars arbeiðsdag viðtiknan við lóg. Vøo. so høvdu bólkar av arbeiðarum bæði í Avstralia og í Ný Sælandi 8 tímar dag longu í 1855 – 56 og kundu halda 1. mai sum hvíludag (10 ár fyri umrødda fundin í Geneve).
Haymarket:
Í 1884 avgera fak- og arbeiðarafeløg úr USA og Canada at útrópa 1. mai til dagin, tá man við hjálp av aðalverkfalli skuldi gjøgnumføra kravið um 8 tímar arbeiðsdag og 6 daga arbeiðsviku. Verkfalssvíkar vóru settar at arbeiða. Tað endaði við samanstoyti millum arbeiðararnar og verkfalssvíkarnar.
Løgreglan legði upp í , og arbeiðsgevarasabotørar blakaðu eina bumbu, soleiðis at fleiri løgreglumenn og arbeiðarar doyðu, meðan aðrir vórðu særdir. Arbeiðaleiðarir og blaðstjórin á einum arbeiðarablaði vóru dømdir til deyða, sjálvt um teir vóru púra ósekir, nakrir vórðu náðaðir seinri, av einum liberalum guvernøri í Illinois. Arbeiðsgevararnir, ið annars høvdu góðtikið krøvini, vendu aftur til gomlu skipanina.
Í kirkjugarðinum í Chicago, har teir hongdu hvíla, er reist eitt monument. Og yvir nøvnum teirra er høgdur ein soljóðandi tekstur: “ Tað vil koma ein dagur, tá kvirra okkara vil vera sterkari enn tær røddir, tit kvala í dag.” Síðstu orð August Spies’, áðrenn hann varð hongdur í gálganum.
3. Altjóða Kongressin í París í 1889.
Sjálvt um hendingarnar, ið fór fram á Haymarket í Chicago, vóru ein katastrofa fyri ta Norðuramerikansku arbeiðararørsluna, so gagnaðu tær á tann hátt, at tær góvu íblásturin til, at arbeiðarar savnaðust um felags krøv, og til at tey flestu lond í dag halda 1. mai. Á Altjóða Arbeiðarakongressini í París í 1889 stilla fronsku feløgini ynski um eina stóra manifestatión, ið skuldi hjálpa kongressini at fáa krøvini gjøgnumførd. Uppskotið ljóðaði:
Altjóða kravgonga 1. Mai. Kongressin viðtekur: Á ásettum tíðspunkti skal samskipast ein stór altjóða kravgonga soleiðis, at arbeiðarar í øllum býum ein ásettan dag stilla somu krøv til almennu myndugleikarnar, arbeiðsdagurin verður settur til 8 tímar. Arbeiðarar í teimum ymsu londunum skulu skipa kravgongur á tann hátt, ið svarar best til teirra lands viðurskiftir. Harvið varð 1. maj upphevjaður til: Arbeiðaranna Altjóða Stríðsdag.
Fyri nøkrum árum síðani varð nógv umrødd bók skrivað: Søgan er liðug. Hvat halda tit? Munnu vit liva í eini tíðarleysari søgutíð? Sjálvandi gera vit ikki tað. Vit eru harafturímóti vorðin partur av eini ræðuligari søguligari tíð, har kríggj, terror, líðingar ongan enda tykjast at taka.
Jørðin er rík, og nóg mikið er til okkum øll, um tað var tað, kapitalistarnir vildu. Men so er ikki, og tað langt ífrá, tí kapitalistarnir og teirra skutilssveinar vilja kapitalisera og hava alt: luft, vatn, fisk og fugl, menniskju og djór, himmal og Jørð. Og einki er heilagt í teirra stríði. Kosta hvat tað kosta vil, um so Heimurin skal spreingjast í luftina. Sum er, kunnu teir spreingja Jørðina í luftina týggjutalsferðir, sjálvt um einaferð skuldi verið nokk. Men teir eiga at fáa mótspæl, og tað eru tað bert fakfeløg og vinstravongurin, ið kann geva teimum. Verður tað ikki gjørt, so er søgan skjótt liðug í einum higartil ikki sæddum ella hoyrdum ragnarrokið. Eingin ivi um tað.
Nógv hevur áður verið tosað um, at eitt spøkilsi gongur gjøgnum Europa. Men ikki longur. Nú verður tosað um globalisering og altjóðagering. Hetta eru nýyrði fyri grýluna, ið áður æt kapitalisma.
Í Halgubók stendur, at hin grábeinti kann vísa seg í mongum útgávum m.a. sum ein ljósins eingil, og tessvegna eiga vit at vera varin í øllum lívsins viðurkiftum, so vit ikki verða um ein háls. Tað letur til at kapitalisman á líknandi hátt kann trína á heimspallin í ymsum ‘kostymum’ og gekkaskortum, alt eftir hvat hon vil hava fatur á. Tessvegna ræður um at signa seg og halda høvdið kalt, tí gerningarnir vilja avdúka – í báðum førum – hvat krógvar seg aftanfyri kávalótir og gekkaskortar.
Sum er, etur grýlan uml. 1400 børn um tíman. Hon pínir og kúgar, fongslar og drepur øll, ið standa henni í vegin, tá hon fremur sínar ætlanir, og hon heldur 100-tals mill. undir hungursmarkinum, tí hon vil akkumulera og akkumulera burturi og heima, dag og nátt. Hon hevur verið, er og verður altíð ómettulig. Søgur siga frá, at tá grýlan kom til Amerika á fyrsta sinni, varð hon væl móttikin av indiánarunum, men eftir stuttari tíð funnu indiánararnir út av, at hon livdi av gulli og fyri at fáa fatur á tí ikki helt seg aftur á nakran hátt, men í sínum ræðuligu gerðum avdúkaði, hvør hon var.
Eftir tað, royndu indiánarnir at fanga hana, smelta gull og hella tað niður í hálsin á henni, meðan teir søgdu við hana, at nú vónaðu teir, at hon hevði fingið nokk. Men ak, søgan hevur víst, at teir nú eru nærum útruddaðir, etnir av grýluni.
– Síðani hava eisini teir svørtu í Amr. fingið grýlunnar globalisering og altjóðagering bæði at smakka og føla. Og hvat við øllum Suðuramr.? Hvat við Cuba, Chile ella Vietnam fyri at nevna nøkur onnur í eini alttjóðagerð. Annars átti tað ikki at verið stava við ð, men við v, tí tað samsvara betur við verunleikan- Og tvær ferðir í 20. øld mundu grýlurnar sorað alt Evropa sundur. Mill. vórðu pínd og dripin (møguliga upp í 40 mill.). Tær føroysku eru av sama slag og samstarva við aðrar uttan fyri landoddarnar, hetta kann fáa hættisligar avleiðingar, um tær gjøgnum strámannavirki selja fólksins ognir til fremmandar grýlur.
Í uml. 100 ár hava føroysk fakfeløg og flokkar við sosialistiskum hugsjónum stríðst fyri betri lønar- og arbeiðskorum. Nógv er vunnið á leiðini: Betri lønir og at lønirnar í heila tikið verða útgoldnar. Fyrr skuldi tú keypa fyri tær í handlunum hjá reiðarinum/arbeiðsgevaranum. Styttri arbeiðsdag. Kunna frábíta fiskin um manningin heldur tað vera rætt. Betri prís. Trygdarskipanir. Pensiónir. Arbeiðsloysisskipan. Longri frítíð o.m.a.
Nógv krøv eru eftir t.d.: Loyvi at vera heima hjá sjúkum barni. Líkaløn. Mánaðarløn. (serliga í flakavinnuni) 90% í arbeiðsloysisstuðli. Eftirútbúgvingar og umskúlingar við løn. Arbeiði til allar hendur eisini til tær, ið ikki er fullførar. Nøktandi arbeiðsumhvørvi. Eftirløn ið er til at liva av.
Men nú rekur hart á kíkin frá høgru.
Stættarstríðið er av, sigur javnaðarhøvdingin Jóannes Ejdesgaard, sum annars er komin til skorin klæðir í Javnaðarflokkinum, og sum júst hevur biði um kr. 31.000 um mðr. í eftirløn til sín sjálvan og hinar lanndsstýrismennirnar
Hvussu ber tað annars til, at kapitalistarnir skulu hava 600 mill. kr. í skuld til landskassan strikaða? 600 mill.kr. í landskassanum kundi annars loyst nøkur av frammanfyristandi krøvum (t.d. loyvi at verða heima hjá sjúkum barni við løn – 90% í arbeiðsloysisstuðli).Hvussu ber tað til, at bert fá av teimum fleiri hundrað partafeløgunum gjalda skatt?
Hvussu ber tað til, at privatpersónar skulu kunnu ríka seg upp við at selja fólksins ognir, sum teir hava fingið fyri onki. Hesar 100-tals mill. kr., ið ikki koma í landskassan, kundu eisini t.d. verði nýttar til umskúlingar og eftirútbúgvingar, nøktandi arbeiðsumhvørvi og arbeiði til allar hendur.
Fólksins ognir gerast við tíðini (globaliseringin og altjóðageringin krevja tað) gjøgnum strámenn útlendsk ogn verður onki gjørt. Fólkið verður við sviði soð. Hvussu man stættarmunurin tá fara at vera. Man arbeiðsloysið tá fara at blíva 23% og 7000 flýggja av landinum sum fyrst í 90-unum, tá kapitalurin søkti skútuna, men bjargaði sær sjálvum. Milliardaskuldina, ið teir forerdu okkum, hava vit skjótt goldið aftur. Nú vilja teir privatisera tað teir koyrdu á heysin, og tað fáa teir eisini loyvi til, m.a. av Jóannesi og hansara monnum, sum eru drivnir av kós í høgrarákinum.
Hvussu ber tað til, at privatiseringar fara fram “over night”har mistar verða (ella givnar verða kapitalistum)
100-tals mill. kr., sum landið annars kundi disponerað yvir?
Kanska kundi børn og gomul havt gleði av hesum. Alt skal privatiserast. Grýlan er ómettandi. Gulleggini skulu slúkast heil og rá fyri lítið og lætt. At privatiseringin fer fram krevur kapitalurin/altjóðageringin, tí privatir klára best at dríva hesi virkið: Sjóvinnubankin fór bert tvær ferðir á heysin, Føroya Banki einaferð, Fiskasølan og fiskavirking alt fór. Vit hava fingið alt á føtur aftur, og nú koma grýlurnar. Hvussu leingi og hvussu ofta eiga vit at góðtaka tílíkan óreiðiligan grýlupolitik: Ognin verður latin kapitalistunum, meðan skuldin verður latin fólkinum.
Og formaður javnaðarfloksins hevur avlýst stættarstríðið, latið seg í kapitalistaham og hevur júst vitja flokksfelaga sín í Onglandi Tony Blair. Tony hevur eisini í mong ár eins og Bush og Berlusconi hildið fast við, at stættarstríði er av og at tað nú er kapitalisman = globaliseringin = altjóðageringin, ið stendur á skránni. Kona Tony Blair er annars júst vorðin heimskend, tí hon bert undir seinasta valstríði nýtti 82 mill.kr. til at seta sær hárið fyri. Hetta svarar til uml. 300 árslønir. Og harvið er hon á hædd við Mariu Antoinett, sum spurdi, hví svøltandi parísbúgvar ikki ótu kaku, meðan hon svam í ríkidømi í Versailles og konu Marcos, sum hóast fólkið svøltaði, hevði 13.000 pør av skóm, tá hon flýggjaði. Tílík fólk mugu sjálvandi halda, at stættarstríði er av – um tað í heila tikið nakrantíð hevur verið til. Um Jóannes sum vant tekur við læru av Tony Blair, so kunnu íhvørtfall allar hárfríðkannarkvinnurnar í Føroyum fáa úr at gera til komandi løgtingsval.
Annars er tað ikki heilt tilvildarligt, at nýtt lív verður blást í gamla Judas, meðan støvið verður strokið av honum, og skilti svíkjarin verður skift út við orðinum hetjan. Sagt verður, at hann bert var ein heiðursmaður, ið betri enn onnur, dugdi at meta um, hvat er og var rætt og rangt. Tí okkara judasar hava brúk fyri moralskum og ‘andaligum’ stuðli, tá teir á líknandi hátt fyri silvur og gull svíkja sínar egnu. So í staðin fyri samvitskubit og tokutalur um framd svik, kunnu teir nú bert vísa til Judas I, sum gjørdi tað einasta rætta – burtursæð frá at hann hongdi seg sjálvan, i staðin fyri at hongt hini, so sum teir sjálvir plaga at gera tá á stendur.
Men sum skrivað stendur: sjálvt um rákið er til høgru, so slær hjarta enn til vinstru.
Vit mugu við sorg viðurkenna, at í politiskum høpi er vinstrasíðan nærum avtoftað, meðan nógvur gangur og troðkan er frá miðjuni og langt út til høgru. Undir tílíkum umstøðum krevst av okkum øllum, ið framvegis hava varðveitt hugsjónina, at vit fakpolitisk og/ella flokspolitisk standa saman og bróta upp úr nýggjum, inntil tað enn einaferð lýsir í eystri. Lat okkum tí taka lógvatak saman og í verki vísa, at gongdar gøtur enn finnast til FRÆLSIÐ OG FRIÐ – JAVNA og BRØÐRALAG.
Takk fyri, at tit lýddu á.
Framhaldandi góðan 1. mai.
Dagfinnur Danbjørg.


c: text/html

text:
Rockhetjur venja við sveittabroti
Bólkurin, sum skal tulka føroysk rockhitt, venur dúgliga til framførsluna á Vágsbøi.
Tríggir føroyskir rocksangarar úr trimum tíðarskeiðum í føroyskum tónleiki fara at framføra føroyskar rockslagarar á Summar Festivalinum.
Rockhetjurnar Karl Martin Samuelsen, Edmund Jacobsen og Jens Marni Hansen verða solistar í framførsluni, har útlendskir tónleikarar spæla undir.
Bólkurin, sum skal tulka føroysku rockhittini, venur dúgliga í venjingarhølum niðri, og haðani verður sagt, at útgávurnar av sangum sum Fyrstu Ferð, Alla Nátt, I Don’t Wanna Wait No More fara at rocka og rulla, sum tær sjáldan hava gjørt.
Tónleikarar úr bólkinum Guns4Sale hava saman við kapelmeistaranum, Edmundi Jacobsen, gjørt nýggju útsetingarnar av sangunum.
Rockhetjur hava seinastu framførsluna á Vágsbøi á ársins Summar Festivali, sum verður hildin í døgunum frá 6. til 8. august.

robotstxt: allowed

filter: keep


text:
Fríggjakvøldið um átta tíðina sat eg í bilinum á “Ískaiini” og eygleiddi tveir vatnskutarar, sum spældu sær á Havnarvág. Í løtum sigldu skutararnir millum 70-100 km/t um tíman. Løtu seinni møtti eg landspolitikara, har vit umrøddu hesa skilaleysu sigling á Havnarvág. Hann tók millum annað nakað soleiðis til. – Tórshavnar kommuna átti beinanvegin steðgað teimum skjóttgangandi bátunum, sum sigla við ungfólki á ólavsøku, Voxbotn og øðrum tiltøkum, segði viðkomandi. Í Føroyum skulu vannlukkur fyrst henda, áðrenn nakað verður gjørt. Eitt samdøgur eftir hendingina á “Ískaini”, lesi eg leygarkvøldið á in.fo, at vatnskutari hevur rent á land í Leirvík.
Tá Voxbotn var í 2015, var ein abbadóttir mín, sum tá var trettan ára gomul, farin í ein av hesum skjóttgangandi bátunum. Gentan er ikki stór á vøkstri og skuldi í eina dragt, sum var alt ov stór. Hetta kvøldið var mjørki undir Argjalandi, og skjóttgangandi báturin sigldi við nógvari ferð inn í mjørkan og snaraði knappliga rund. Fólk ýldu, og abbadóttirin gjørdist so bangin, at hon ongantíð aftur fer í slíkan bát. Abbadóttirin segði mær, at fleirí ávirkaði ungfólk vóru í bátinum. Ein beiggi mín var hetta kvøldið á veg til húsa og hoyrdi hesi ýlini í fjørðinum.
Nú fylgi eg væl við kappróðri, og tað er vorðið so galið í Havn um summarið, at kappróðrarbátar fáa ikki vant fyri skjóttgangandi bátum og vatnskutarum á Havnarvág, tí hesi førini geva so nógvar aldur frá sær. Summir bátar eru farnir á Kollafjørð at venja. Eg sá einastaðni havnarmeistaran siga, at stór skip hava trupulleikar av kappróðrarbátum, og at eingin reglugerð er fyri skjóttgangandi bátum og vatnskutarum á Havnarvág. Eg havi fleiri ferð skrivað um skilaleysu siglingina á Havnarvág, men tað rínur ikki við á Havnarskrivstovuni.
Eg vil siga tað soleiðis, at tað er ábyrgdarleyst av Tórshavnar havn og Tórshavnar kommunu bara at lata standa til. Tí vit vita, at fyrr ella seinni hendir ein vannlukku. Fer ein av hesum skjóttgangandi bátum við nógvari ferð runt við nógvum ungfólki, so kunnu vit ímynda okkum avleiðingarnar. Var eg havnarmeistari ella formaður í havnarnevndini, so hevði eg ikki sovið trygt um náttina vitandi um, hvat fer fram á Havnarvág. Um einki lógarverk er fyri slíkari sigling á Havnarvág, so er fáa gjørt eitt lógarverk beinanvegin.
Skal ferðslunevndin í Havn tildømis broyta okkurt skeltið í Havn, so skal málið ikki í løgtingið. Tórshavnar kommuna eigur Tórshavnar havn og kann seta krøv, hvussu siglast skal á Havnarvág. Tórshavnar kommuna skal beinanvegin geva havnarmeistaranum boð um at fáa steðgað allari skilaleysari sigling á Havnavág og fáa steðgað, at skjóttgangandi bátar sigla við ungfólki á ólavsøku og millum annað á Voxbotn og øðrum slíkum tiltøkum. Vit mugu ikki bíða, til vannlukka er hend.
Mær er sagt, at vatnskutarar kunnu sigla upp til 115 km/t. Tað kann tá tykjast løgið, at meðan tú í Havn bert hevur loyvi at koyra 50 km/t á vegunum og á nøkrum strekkjum 30 km/t, so kanst tú sigla við 100 km/t á Havnarvág. Her er sjálvandi okkurt spinnandi galið. Verður tú tikin at koyra 115 km/t í Havn, so missir tú koyrikortið á staðnum. Tá tað kemur til kappróðrarbátar um summarið, so fáa tey ungu boð um, hvussu tey skulu sigla. Annars hava kappróðrarbátar sama rætt á Havnarvág sum øll onnur før, skal eg heilsa og siga. (Vagnur)


text:
Tignarligir farvæltónar til Silfverberg
Leygarmorgunin 30. novembur fór kenda tónaskaldið og sangleiðarin, Erik Silfverberg, til gravar frá hølum Frelsunarhersins í Valby
Orkestrið, sum hann hevði verið leiðari hjá í mong ár, spældi nakrar tignarligar tónar, nú tey máttu siga farvæl við mannin,
sum meiri enn nakar annar hevði mynda tónleikarlívið hjá Frelsunarherinum í Danmark.
Tað var týðuligt, at her varð sagt farvæl við ein mann, sum stór virðing var fyri, og sum hevði verið eitt gott umboð fyri Frelsunarherin bæði innan- og uttanlanda. Hóast hann nú var 79 ára gamal, var hann virkin og livandi til tað allarsíðsta, og tað var júst eftir eina sangvenjing næstseinasta hósdag, at hann brádliga var “forfremmet til herlighed”, som tey siga í Frelsunarherinum.
Erik Silverberg var ein framúrskarandi tónasmiður, sum gjørdi løg bæði til hornorkestur, til kór og felagssang. Løg, marsjir og útisetingar hansara eru farin víða um til mong lond. Hann hevði eina góða hjálp í konu síni, Anne-Lise, sum hevur gjørd tekst til mong av løgum hansara. Fleiri av hesum sangum komu fram hendan skilnaðardagin í Frelsunarherinum í Valby.
Erik Silverberg vitjaði onkuntíð í Føroyum við orkestrinum í Valby, og á annan hátt rætti hann eisini Frelsunarherinum í Føroyum eina hjálpandi hond. Tá ið Kristnastova fylti 30 ár í 2003, varð skipað fyri einari sangløtu í Frelsunarherinum í Valby, har bæði okkara fólk og orkestur Frelsunarhersins luttók. Hetta var serliga Eriks Silfverberg fyri at takka, sum skipaði fyri hesum, og tá luttóku eisini Jóannes og Ólavur á Váli, sáli, ið vóru komnir úr Føroyum.
Vit, sum hava verið við til sang- og tónleikaløtur hjá Frelsunarherinum í Valby, minnast, hvussu hesin evnariki, men lítillætni maður, peikaði uppeftir, hvørja ferð fólk fóru at klappa. Æran skuldi vera Harrans.
Eisini vit ynskja at minnast Erik Silverberg við takksemi til Harran.
Øssur Berghamar


text:
Eg havi ofta marruna. Eg droymi um eiturkoppar, sum spela eftir gólvinum, ella renna eftir dýnuni. Og tá eg so googli dreymatýðingar, fái eg frágreiðingar um fjaldar, seksuellar frustratiónir, ella tað, at eg eri við at vikla mannin inn í mítt net av kvinnusnildni ella, at tað er ein síða av mær sjálvari, ið berjist við eina síðu eg havi av mammu míni, sum eg royni at sleppa av við. Men eg fái hetta ongantíð til at passa heilt. Jú, víst kann eg verða seksuelt frustrerað til tíðir, men also, tað gongur. Og hatta við kvinnusnildi haldi eg verða mín rætt sum kvinna. Tað er ein gáva.
Nú er tað so, at vit hava fingið sjónvarp framman fyri rógvimaskinuni heima. Gull vert! Eg kann rógva uttan at vita av tí, meðan eg hyggi eftir Netflix. So, eg haldi pausu við Burn, og nú er tað blivið so komfortabult í kjallaranum, at eg eri bangin fyri, at eg verði verandi har niðri.
Hendan eina dagin hugdi eg at einum filmi, sum handlaði um eitt par, sum hevði mist sonin, sum spøkti um náttina. Foreldrini vóru sannførd um, at hann var har, men terapeuturin segði, at hetta var dulvitið, sum lumpaði tey. Eitt ynski so stórt, at tað í løtum gjørdist veruleiki hjá teimum.
Eftir rógvitúrin fór eg at svimja við børnunum, og tað var tá, at lítla peran har uppi í skallanum fór at lýsa, og eg fyri fyrstu ferð helt meg hava skilt eiturkoppadreymin. Eg skuldi bara flyta fokus eitt sindur og droppa google!
Eiturkoppar hava 8 bein og 8 eygu. Teir renna skjótt. Eyguni sita soleiðis hist um pist, soleiðis at teir munnu síggja 180 gradir, minst. Hetta hevur dulvitið langt síðani fangað. Ímyndið tykkum, hvussu tað hevði verið at sæð so væl, og rokkið so langt ísenn! Tí:
- Mamma hygg her!
- Nei, mamma hygg líka her, eg dugi at svimja uttan armringar!
- Eg dugi at leypa av vippini meðan eg geri skrúvu, mamma hygg, ááhh for sein!
- Mamma sást tú, at eg fór undir, eg mundi druknað!
- Svim við plátuni mamma, kanst tú vera eitt skip??
- Klatra líka uppá plátuna, mamma! Mamma! Hann spruttaði vatn á meg, sást tú?
- Mamma, kanst tú hyggja nú? Mamma!!
- Kanst tú svimja við mær á rygginum, nú ert tú hávur!
- Kasta bóltin til mín!
- Nei, fyrst til mín, áh nú kastaði tú for langt, og nú for stutt! Tú dugir slett ikki.
- Mamma, hygg!! Ááhh, tú ert altíð for sein! Droyða!
Vænti slett ikki, at tað er so galið at vera eiturkoppur. Hann stendur har í miðjuni av lokkanetinum og hevur super yvirblikk við øllum sínum eygum. Og kemur hol á netið, so fiksar hann tað skjótt og væl við øllum sínum beinum. Tá hann fangar flugur, kann hann halda teimum føstum við tveimum beinum, meðan hann bindur tær við tveimum øðrum, skriðjar sær í rygginum við einum og um búkin við einum øðrum. Alt meðan hann hvílur sær tvey tey síðstu, og peilar av, hvussu verðin sær út.
Eiturkoppar hava tað lætt.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Enn einaferð kom í rok í setan av einum aðalstjóra. Tað er ikki fyrstu ferð, at hetta hendir, men hesaferð hevur vrakaði umsøkjarin, sum var mettur at vera best skikkaður, valt at taka bardagan upp við tað almenna, tí hann metir seg vera diskrimineraðan av politiska myndugleikanum, sum hevur endaliga orðið í sambandi við setanir.
Í sambandi við hesa seinastu setanina er tað í fleiri umførum víst á óhepnu mannagongdina, sum varð stungin út í kortið í 90-unum av Finn Norman Christensen, sum varð settur at rudda upp í umsitingarliga óskilinum, sum tá var. Úrslitið var ein umsiting við landsstýrismannaábyrgd, eins og danska ráðharraábyrgdin, við aðalráðnum og einum løgmansstjóra at samskipa arbeiðið.
Á pappírinum sá tað gott út, men spurningurin er, um hetta er rætta skipanin til eitt so lítið samfelag. Vit fingu eina nógv sterkari umsiting, sum skuldi taka umsitingarliga valdið frá politikarunum, sum ikki altíð høvdu dugað sær hógv. Treyðugt so, endaliga avgerðin lá hjá politiska myndugleikanum, eisini tá tað kom til setanir av aðalstjórum.
Seinni hevur tað víst seg, at skipanin gjørdist nakað fýrakantað, uttan samspæl millum politiska og umsitingarliga myndugleikan. Í sambandi við starvssetanir løgdu embætisfólkini seg eftir tí reint fakliga, og meira ella minni bara krossaðu av í einum rokniarki, um viðkomandi var egnaður, og kryddaðu við eini persónsmenskuroynd. Alt var líkasum sett í system, har pláss ikki var fyri menniskjaligum metingum. Hinumegin stóð politiski myndugleikin, og tá hann setti seg á bakbeinini, og ikki bara vildi blástempla tilráðingarnar frá fakfólkunum, var eldur í skálanum, tí umsitingin virkaði meira sum ein maskina enn nakað annað.
Ein loysn hevði verið útilokandi at sett leiðandi embætisfólk og aðalstjórar politiskt, eins og gjørt verður til dømis í Noregi, men til tað er samfelagið og útboðið av skikkaðum fólkum ov lítið. Her má finnast ein millumvegur, sum á onkran hátt knýtir umsiting og politiskan myndugleika nærri. Hvussu tað kann gerast, er vónleyst at finna út av hjá leikfólki, sum bara kunnu koma við uppskotum. Men tað finnast klók høvd í landinum, sum kundu loyst henda gordiska knútin, sum er íkomin – har skal bara takast ein avgerð, tí sum støðan nú er, kunnu vit bara vænta kríggj og klandur. Løgmaður eigur bóltin, og vónandi ger hann nakað við málið.


text:
Í 2007, tá øll veiðiloyvi vórðu uppsøgd, áttu tey stóru reiðaríini í uppsjóvarflotanum og í Barentshavinum 47 prosent av veiðivirðinum. Nú eiga tey 78 prosent og eru tí so bangin fyri antitrust. At tey fingu tílíkt vald kunnu tey takka øðrum enn sær sjálvum fyri, sambært fyrrverandi skrivaranum í Reiðarafelagnum, Árna Dam
“Minnast skal til, at arbeiðið, sum byrjaði á skrivstovuni í Føroya Reiðarafelag í apríl 2009, hevði til endamáls at bjarga restini av flotanum. Orðatakið at “Mongum brestir ætlan” passar ógvuliga væl til støðuna, ið er íkomin. Staðfestast kann “at skurðviðgerðin eydnaðist til eitt 12-tal, men sjúklingurin doyði”.”
Fyrrverandi skrivarin í Føroya Reiðarafelag, Árni Dam, er bersøgin í sínum viðmerkingum til vinnunevndina, sum arbeiðir við eini nýskipan innan fiskivinnuna. Hann hevur skrivað eitt 42 síðurs langt hoyringssvar, sum hann nevnir “Hugleiðingar og viðmerkingar til fiskivinnuna, politikk og annað”.
Lítlir skógvar
Árni Dam lýsir støðuna í føroyska flotanum frá tí at veiðiloyvini vórðu uppsøgd og til dagin í dag – hvør sum hevur fingið nakað burturúr og hvør hevur verið við sviðusoð. Og hann leggur ikki fingrarnar ímillum – tað er Reiðarafelagið, sum gekk á odda at vinna føroyingum og tí breiða skaranum av skipum fleiri rættindi, sum endaðu við at teir fáu og stóru, sum stríddust ímóti, endaðu við at eiga rubb og stubb og meira afturat.
Lesið meira HER
Lesið alt hoyringsskrivið HER


text:
Í 2025 fara tað at tróta 150.000 yvirmenn altjóða handilsflotanum. Tað sigur ein kanning, sum er kunngjørd í International Maritime Organization, sambært Vinnuhúsinum.
Tíðindini eru áhugaverd, tí nógvir føroyskir yvirmenn starvast í handilsflotanum, eitt nú hjá Maersk.
Kanningin staðfestir, at í løtuni mangla umleið 16.500 yvirmenn, men í 2025 verður tørvurin heilt uppi á 147.500 yvirmonnum afturat til at tæna heimshandilsflotanum.
Talið av yvirmonnum veksur javnt og samt, og tað fer tað framhaldandi at gera, men væntað verður, at tørvurin fer at vaksa uppaftur skjótari.
Seinastu fimm árini hevur vinnan lagt seg eftir at útvega, læra upp og varðveita sjómenn, men samstundis staðfestir kanningin, at verður ikki munandi meira gjørt við útbúgvingarstøðið, so fer av álvara at tróta við yvirmonnum.
Hinvegin eru ov nógvir dekkarar í handilsflotanum. Sagt verður, at tað eru umleið 119.000 ov nógvir dekkarar, tí eftirspurningurin er bara vaksin við einum prosenti síðan 2010.


text:
Vakstrarmøguleikar í føroyskum sjóvinnuveitingum
Á tiltaki í Vinnuhúsinum í hesi vikuni varð frágreiðing um sjóvinnuveitingar løgd fram. - Úrslitið vísti greitt, at vakstrarmøg
Trump, Hoydal, Johannesen og Michelsen hava meiri enn so okkurt til felags
Omanfyrinevndu søgdu allir undan valinum, hvat teir ætlaðu. Teir fremja nú tað, sum stendur undir teirra ræði,Tá politikarar
Grønlendsku og álendsku samstarvsráðharrarnir á vitjan í Føroyum
Týdagin komu Agatha Fontain og Nina Fellman, samstarvsráðharrar í norðurlandamálum í Grønlandi og Álandi, á almenna vitjan í
Djóraæti kannað gjølla í 2017
Nýggj verkætlan er farin av bakkastokki á Havstovuni. Verkætlanin kallast “Leiklutur hjá djóraæti í atferð hjá makreli og tilgo


text:
Jákup Kass prestur vígdi Ørkina í Reykjavík tann 2. juni 1991. Hann var formaður i Føroysku Sjómansmissiónini tá. Tað var ein long tilgongd, sum tá var liðug, tí byggingin vardi fleiri ár.
Í mun til sjómansstovuna, sum var bygd á Skúlagøtu í 1958, er Ørkin í Brautarholti 29 eitt sjómansheim og gistingarhús. Tí var tað ein stór broyting og menning av føroyska arbeiðinum í og út frá Reykjavík, tá Ørkin læt dyrnar upp í 1991.
Ørkin er eitt nútímans gistingarhús við 20 kømrum og 65 seingjarplássum. Vesi, brúsa og sjónvarp eru á hvørjum kamari. Harafturat er ókeypis internet í øllum húsinum. Morgunmatur er íroknaður gistingarkostnaðin. Bólkar kunnu keypa mat inn í húsið.
Sjómansheimið er enn eitt savningarstað fyri føroyingar á Reykjavíkarleiðini. Nøkur reglulig tiltøk eru í Ørkini vetrarhálvuna. Har er lestur ella møti sunnudagar, og føroyskur skúli er leygardagar fyri smærri børn. Føroyingafelagið brúkar sjómansheimið til fundir og onnur tiltøk, og sjómanskvinnuringurin savnast einaferð um mánaðin.
Nú fleiri og fleiri sjúklingar verða sendir til Reykjavíkar, er avtala gjørd millum føroyska heilsuverkið og Ørkina um gisting og mat.
Fólk frá sjómansheiminum vitjað eftir førimuni umborð á føroysk skip.
Í sambandi við 25 ára dagin verður føroysk gudstænasta leygardagin 4. juni kl. 14.00 í Háteigiskirkjuni, har Jógvan Fríðriksson, biskupur prædikar. Móttøka verður í Ørkini frá kl.15.00 til 18.00, har øll eru hjartaliga vælkomin til føðingardagskaffi. Sunnudagin 5. juni kl. 16.00 verður møti, har øll eisini eru vælkomin.


text:
Í spildurnýggju útgávuni Middle East Atlas er Ísrael strikað av kortinum. Útgávan, sum telur 71 blaðsíður, er ensk og er umbiðin av enskum skúlum við Persaflógvan. Á kortunum er Palestine sett í staðin fyri Israel, og so síggjast Westbank og Gaza. Aftast er yvirlit við londum og fløggum. Millum Ireland og Italy er einki Israel. Í leitorðalistanum stendur gamaní Jerusalem, sum er heilagur býur hjá fleiri átrúnaðum, men Israel er ikki millum leitorðini.
Hetta var óvæntað og ikki minni sjáldsamt. Sum skilst, hevur siðvenja verið í ordragevandi ensku skúlunum kring Persaflógvan, at strika Ísrael við penni í hvørjari skúlabók. - At taka Ísrael við í hesi útgávu, hevði verið 'unacceptable to its customers in the Gulf and that the amendment incorporated local preferences.' Tað sigur Collins Bartholomew við altjóða katólska vikubaðið The Tablet gamlaárskvøld.
Í kolofonini í Middle East Atlas sigur forlagið, at 'The representation of certain boundaries and place names in this atlas may depart from standard Collins Bartholomew policy in order to incorporate local preferences.' Hetta merkir, at hesi atlas, sum eru fleiri í tali, hava verið gjørd til eina skúlaskipan, ið ikki viðurkennur Ísrael. Við hesum fyrivarni í kolofonini hevur útgevarin gingið staðbundnu ynskjunum á møti og frásigur sær samstundis alla ábyrgd.
Sama dag sum The Tablet ber tíðindini um strikaða Ísrael, biður forlagið um umbering og boðar frá, at allar miðeysturbøkur, har Ísrael manglar, eru beindar burtur og tiknar av sølulistanum: 'HarperCollins regrets the omission of the name Israel from their Collins Middle East Atlas. This product has now been removed from sale in all territories and all remaining stock will be pulped. HarperCollins sincerely apologises for this omission and for any offence caused.'
Bretski katólski biskopurin, Declan Lang, sigur við The Tablet, at útgávan styrkir trúnna á, at í arabiska heiminum er fíggindaskapur móti Ísrael. - Hetta fer ikki at stuðla upp undir ein felags anda og vilja at liva saman í sátt og semju, sigur hann.
Jane Clements, ið stovnaði The Council of Christians and Jews, sigur við sama tíðarrit, at landakort, sum útihýsa Ísrael, eru ørkymlandi vápn at brúka í undirvísingini. - Maps that excluded Israel risked causing confusion and de-legitimising the nation in the eyes of the students who used the atlases. Maps can be a very powerful tool in terms of de-legitimising ‘the other’ and can lead to confusion rather than clarity. We would be keen to see relevant bodies ensure that all atlases anywhere reflect the official UN position on nations, boundaries and all political features, sigur hon.
Í nýggja føroyska heimsatlasinum, sum sama forlag hevur teknað, er nógv gjørt burturúr Ísrael. Rupert Murdoch, ið eigur News Corp, sum aftur eigur HarperCollins, ið aftur eigur Collins Bartholomew, sum gjørdi Middle East Atlas, er tiltikin ísraelsvinur.
Henda søga gevur okkum eina enn meiri fjøltáttaða mynd av, hvat kann búgva í hugtakinum atlas og at gera landakort til ein úrvaldan marknað og tær skúlaskipanir, sum har eru.
Umframt heimligt málstríð, kann atlas eisini verða eitt amboð at skapa heimsmyndir, ið tvíhalda um søguligar sannføringar av politiskum ella átrúnaðarligum slag.
Hetta miðeysturatlas var av sonnum ein lærupengi fyri allar partar. Vónandi eisini fyri ordragevandi kundan.
- Gott nýggjár í allari verðini, as we know it!


text:
Avgerð er nú tikin um, at ferðamannaskipið "Boudicca" hjá útgerðarfelagnum Fred. Olsen Cruise Lines kemur á Runavík hin 21. mars 2015. Skipið er 205,47 metrar til longdar og 25,20 metrar breitt. Vanlig ferð er 18,5 míl. Bruttotonnasjan er 28.388. Skipið rúmar 880 ferðandi og manningin telur 329. Tor-Shipping í Tórshavn er umboðsfelag hjá "Boudicca"
14.03.2013
Boudicca á Runavík
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála
- Ruskplássið í Oyndarfirði stongt
- Kunning um barnaansingargjøld í samband við verkbannið


text:
Bókmentatiltak við handriti eftir William Heinesen
20-02-2017
Tá mentanarvirðislønir landsins vóru handaðar fyri einum ári síðani, varð ein heilt serlig gáva latin Føroya fólki. Á hátíðarhaldinum í Norðurlandahúsinum varð nevniliga avdúkað, at Mentamálaráðið hevði keypt handritið til óútgivnu skaldsøguna Den yderste tid eftir William Heinesen, og handritið varð síðani latið Søvnum Landsins og Landsbókasavninum.
Mentamálaráðið keypti handritið frá einum føroyskum privatpersóni, Petur Juul Samuelsen, sum hevði keypt tað frá danska auktiónshúsinum Bruun-Rasmussen í 2012. Hann helt tað vera spell at ein slíkur mentanarligur dýrgripur skuldi enda á fremmandum hondum, og tí ognaði hann sær handritið fyri 114.000 krónur.
Størsti parturin av handritunum eftir William Heinesen eru í varðveitslu á Kongaliga bókasavninum í Keypmannahavn, so Landsbókasavnið hevur ikki so nógv av upprunatilfari hansara. Tí er tað rættiliga áhugavert og virðismikið, at vit nú hava fingið hetta verkið á føroyskar hendur.
Hósdagin 23. feb. fer Landsbókasavnið at takka fyri gávuna við at bjóða til fyrilestrar, upplestur, tónleik og framsýning um lív og verk Willam Heinesens.
Tiltakið byrjar kl. 17 og er ókeypis. Øll eru vælkomin.
Skráin
- Sámal Tróndur Johansen: Vælkomin
- Rigmor Dam: Um hvussu handritið kom Landsbókasavninum í hendi
- Bergur D. Hansen: Um skaldsøguna og upplestur úr henni
- Stanley Samuelsen syngur og spælir
- Bergur Rønne Moberg: Um skaldsøgur og skaldsøguroyndir Williams í 1920’unum og 30’unum
Landsbókasavnið bjóðar drekkamunn. Høvið verður at hyggja at framsýning um lív og verk William Heinesens.


text:
Gjald fyri heilsukanningar í sambandi við vinnubrøv, innfaraloyvi, luttøku í ítróttakappingum o.l.
Tá borgarar umvegis lækna (vanliga kommunulækna) hava tørv á heilsukanningum, ið ikki eru grundaðar á sjúkuillgruna, men eru krøv í sambandi við vinnubrøv, innfaraloyvi, luttøku í ítróttarkappingum o.l. skal borgarin sjálvur rinda fyri hesar kanningar.
Landssjúkrahúsið hevur heimild fyri gjaldinum í kunngerð nr. 116 frá 4. desember 2012 um gjald fyri heilsukanningar í samband við vinnubrøv v.m.
Niðanfyri er yvirlit yvir mest vanligu rannsóknarstovu- og røntgenkanningarnar og kostnaðin fyri tær. Gjaldið fyri aðrar kanningar kann síggjast á www.drg.dk ella fáa upplýst frá Rannsóknarstovuni ella Røntgendeildini - telefon 30 45 00 lok. 5600 ella lok. 5500 ella t-post: lab-skrivari@lsh.fo ella Røntgendeildina á lok. 5500 ella rontgen-deild@ls.fo ella aðrari deild har tú verður kannaður. Spyr um tú ivast!
Rindast skal fyri kanningarnar forút og verður hetta gjørt í Leiðbeiningini í forhøllini á Landssjúkrahúsinum og skal rindast við gjaldskorti.
Um arbeiðsgevari ella tryggingarfelag hevur gjørt avtalu við Landssjúkrahúsið um gjald, skal borgarin kunna skjalprógva at viðkomandi arbeiðir fyri viðkomandi felag ella framganga á lista sum felagið ella bíleggjandi læknin sendir Landssjúkrahúsinum.
Øll kanningarsvar vera løgd í Talgildu heilsuskipanina og bíleggjandi læknin skal geva svarið til borgaran, um ikki annað er avtalað.
Gevið gætur at gjaldið verður ikki afturgoldið persóni, um viðkomandi fær staðfest sjúku, og ikki kann fáa ávísu váttanina.
Sí kunningarskriv sum pdf her.
Kunngerð nr. 116 frá 4. desember 2012, um gjald fyri heilsukanningar í samband við vinnubrøv v.m.


text:
Runavíkar havn og Kongshavnar havnastýri heita á øll skip og allar bátar um at vísa alra størsta varsemi, og um at sigla við hóskiligari ferð eftir umstøðunum, tá siglt verður á Skálafirði næstu dagarnar. Serstakliga í økinum eftir einari linju ímillum Langanes á Glyvrum og Gjaranes fyri Innan Glyvur.
Mánadagin , týsdagin og miðvikudagin – 6., 7. og 8. juli – fer Runavíkar kommuna undir at leggja nýggja vatnleiðing um fjørðin ímillum Skála og Glyvrar.
Í eina tíð hevur verið arbeitt við at flyta vatn av vestaru yvir á eystaru síðu við Skálafjørðin. Fyrireikingar eru gjørdur uppi á landi omanfyri Skála, og eystarumegin er farið undir at fyrireika flutningin av vatninum av Langanesi á Glyvrum niðan í brunnarnar ovarlaga í Saltangará.
Ídag og næstu tveir dagarnar verður vatnleiðingin løgd yvir um fjørðin. Ímillum Gjaranes fyri Innan Glyvur og Langanes á Glyvrum. Økið, har leiðingin verður løgd, er væl uppmerkt við boyum. Virkisøkið hesar dagarnar er kortini størri enn hetta. Leiðingin verður sett saman á bryggjuøkinum í Runavík og sleipað framvið eystara landinum inn á Glyvrar og haðani yvirum fjørðin.
Einaferð enn heita vit á skip og bátar um at vísa alra størsta varsemi, og at sigla við hóvligari ferð, hesar tríggjar dagarnar tað tekur at leggja vatnleiðingina. Skuldi onkur havt spurningar hesum viðvíkjandi ber til at ringja til Runavíkar havn – 447015 ella 237015.
Runavíkar havnKongshavnar havnastýri


text:
Advokatyrki
Óskift búgv og testamenti
Kann hjúnafelagi sum situr við óskiftum búgvi gera testamenti?
Um onki testamenti er gjørt frammanundan, kann eftirsitandi hjúnafelagin gera testamenti um 1/2 av ogn síni ella 1/4 av samlaðu ognini.
Hin ¼ av ognini hjá eftirsitandi er tvangsarvur hjá børnunum.
Um
hjúnafelagarnir í felag hava gjørt eitt testamenti, sum fevnir um 1/2
av samlaðu ognini, kann ikki avgerast meira við testamenti:
Eftir er tá bara tvangsarvur at skifta millum børn og eftirsitandi hjúnafelagin (um tann sum situr við óskiftum búgvið velur at skifta) soleiðis:


text:
Hann er føddur á Eiði 22/10-1905. Fjúrtan ára gamal fór hann til skips og var sjómaður, til hann í 1941 gjørdist sjómannatrúboðari fyrst í Aberdeen, síðan í Íslandi, bæði í Vestmannaoyggjum og á Patreksfirði, og at enda í Ravnsoynni í Grønlandi.
Tíðarskeiðið 1962-70 sat hann á Føroya Løgtingi umboðandi Tjóðveldisflokkin í Eysturoy.
Í 1965 gav hann út endurminningar-bókina »Tjúgu ár til skips«, í 1968 læt hann úr hondum kristiligu skaldsøguna »Nógv ímillum« og í 1975 endurminningarbókina »Birita«, sum mest sum er eitt framhald av fyrru endurminningarbókini.
Í 1978 kom frá hansara hond ferðafráøgnin »Etiopiuferðin«.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Hann varð borin í heim í Havn 21/8-1899. Aftan á barnaskúlagongd fór hann til Danmarkar at taka studentsprógv og lesa løgfrøði við lærda háskúlan í Keypmannahavn.
Tá hann í 1928 hevði staðið løgfrøðisprógv, kom hann aftur til Havnar, har hann setti seg niður sum sakførari - seinni gjørdist hann stjóri í nýstovnaða Sjóvinnubankanum og sat í hesum starvi fram til kreppuna í 1951.
Tíðliga kom hann upp í politikk. Hann sat á tingi fyri Fólkaflokkin í Suðurstreymoy 1940-54, var fleiri skeið tingformaður.
Hann var landsstýrismaður 1950-51 og fólkatingsmaður 1943-50, varð aftur valdur á fólkating í 1957, men misti valbærið orsakað av leikluti sínum í Sjóvinnubankamálinum í 1951.
Tað, hann hevur skrivað, liggur á søguliga og politiska bógnum.
Hann doyði 4/5-1960.
Úr: Árni Dahl: Bókmentasøga I-III. Fannir. 1980-83.


text:
Sjálvstýri við tíðindaskrivi
politikkur21-02-2017 - 10:45 - Jóanis Nielsen
Nýtt er ikki nýtt til allar tíðir
Á seinasta Landsfundi floksins var einmælt samtykt at broyta navnið hjá flokkinum tilSJÁLVSTÝRI.Navnið Sjálvstýri hevur annars verði nógv brúkt í flokkinum, og manna millum øll árini, og tí væl kent millum allar Føroyingar.
Sjálvstýri far dagførda stevnuskrá
Sjálvstýri hevur havt temadagar á Hotel Skálavík, har flokkurin hevur gjøgnumgingið alla stevnuskránna, ið eftir ætlan skal dagførast og leggjast fram á fyrst komandi aðalfundi.
-Ætlanin við arbeiðinum er, at stevnuskráin svarar betri til nútíðar avbjóðingar. Seinast stevnuskráin varð tillaga var í 1997, og er okkara samfelag munandi broytt síðani, sigur Jógvan Skorheim, formaður í Sjálvstýri.
Flokkurin er í einari broytingartíð, og seinasta ári er tingmannatalið tvífaldað, samstundis sum flokkurin eisini er tvífaldaður í Klaksvíkar kommunu, og er í dag størsti flokkur í Norðoyggjum.
Víst verður til tíðindaskriv og tilfar:
Tórshavn, tann 21. februar 2017
TÍÐINDASKRIV
Nýtt er ikki nýtt til allar tíðir
Á seinasta Landsfundi floksins var einmælt samtykt at broyta navnið hjá flokkinum til SJÁLVSTÝRI. Navnið Sjálvstýri hevur annars verði nógv brúkt í flokkinum, og manna millum øll árini, og tí væl kent millum allar Føroyingar.
- Tá ið eg tók við sum formaður í flokkinum, gjørdu vit av, at broyta samleikan sjónliga. Umframt nýggjar litir og snið, varð eisini avgjørt at broyta navnið til Nýtt Sjálvstýri. Hugsað var, at hetta skuldi vera eitt tíðaravmarkað heiti, tí øll vita vit, at nýtt er ikki nýtt til allar tíðir, sigur Jógvan Skorheim, formaður í Sjálvstýri.
Sjálvstýri er elsti flokkur í Føroyum, og hevur havt navnið Sjálvstýrisflokkurin líka fram til fólkatingsvalið 2015, tá ið navnið bleiv broytt til Nýtt Sjálvstýri. Hetta var gjørt eftir at Kári P. Højgaard hevði tikið avgerð um at leggja frá sær sum formaður, og Jógvan Skorheim tók við sum formaður.
Sjálvstýri far dagførda stevnuskrá
Sjálvstýri hevur havt temadagar á Hotel Skálavík, har flokkurin hevur gjøgnumgingið alla stevnuskránna, ið eftir ætlan skal dagførast og leggjast fram á fyrst komandi aðalfundi.
- Ætlanin við arbeiðinum er, at stevnuskráin svarar betri til nútíðar avbjóðingar. Seinast stevnuskráin varð tillaga var í 1997, og er okkara samfelag munandi broytt síðani, sigur Jógvan Skorheim, formaður í Sjálvstýri.
Flokkurin er í einari broytingartíð, og seinasta ári er tingmannatalið tvífaldað, samstundis sum flokkurin eisini er tvífaldaður í Klaksvíkar kommunu, og er í dag størsti flokkur í Norðoyggjum.
Sum sosialliberalur sjálvstýrisflokkur hava vit ábyrgdina av at tryggja samhaldsfasti og solidaritet í øllum samfelagnum, og ábyrgd av at Føroyar gerast sjálvstøðugar í eini hóvligari tilgongd, og leggja okkum eftir at menna flokkin og føroyska samfelagið á øllum økjum, og gera hesi viðurskiftir meira sjónlig í stevnuskránni.
- Politiska skipanin skal ganga á odda fyri at stuðla upp undir framburð, og skipa røttu karmar fyri íverksetan og menning, og skal nýhugsan á so at siga øllum økjum slóða fyri einum bíligari rakstri, einføldum kunngerðum og einføldum lógarkarmum bæði hjá vinnu, íverksetarum og tí almenna, sigur floksformaðurin í Sjálvstýri Jógvan Skorheim at enda.


text:
Málleyst á Jóansøku
1. lið25-06-2017 - Helgi Nielsen
Effodeildin, 14. umfar: TB/FCS/Royn - HB 0-0
Í vánaligum fótbóltslíkindum við Stórá fríggjakvøldið endaði Jóansøkudysturin móti oyggjaliðnum við málleysum javnleiki.
Av givnum orsøkum barst heimasíðuni frá at vera við í Trongisvági fríggjakvøldið, men hóast tað hava vit fingið sett saman ein stuttan samandrátt av dystinum, tó at hann kemur seint.
Dysturin var tann seinasti undan summarsteðginum, og tí høvdu vit sjálvandi vóna, at liðið fór at enda væl við einum sigri, sum avgjørt eisini var ætlanin. Men mongum brestur ætlan, sum kunnugt.
Nógvur vindur var fríggjakvøldið, og tað ávirkaði spælið rættuliga nógv. Lítið skipað spæl var at síggja, og longu sendingarnar gjørdust torførar, tí vindurin spældi so nógv við. Fáir møguleikar vóru í dystinum, men tann størsta átti heimaliðið, tá teir raktu tvørtræið í seinna hálvleiki.
Samanumtikið gjørdist talan um ein rótutan dyst við ikki serliga stórum undirhaldsvirði. Hvørki av liðunum megnaði at fáa mál, og av tí at stevna var, skuldi dysturin avgerast, so móttakarin av steypinum kundi finnast. Tí endaði tað við brotssparkskapping, sum okkara vunnu trygt.
Nú er so summarsteðgur í Effodeildini til 23. juli, tá vit skulu til Margáir. Vit halda summarfrí á 6. plássi, og tað eru tað neyvan nógv í HB leguni, sum eru nøgd við. Liðið hevur nógv gott í sær, men avrikini eru bara ov óstøðug, og tað má betrast. Tí er at vóna at summarsteðgurin verður brúktur skilagott, so vit fáa mest møguligt burturúr seinnu hálvu av kappingini.
KOYR Á, HB!!!!
HAGTØLINI
Effodeildin, 14. umfar fríggjadagin 23. juni 2017 kl. 20.00 við Stórá
TB/FCS/Royn - HB 0-0 (0-0)
Gult kort: -
Liðið: Teitur M. Gestsson – Ári Mohr Jónsson, Bartal Wardum, Heðin Hansen, Jógvan Rói Davidsen (liðsk.), Símun Samuelsen (Heri H. Mohr 89), Martin Bergvold, Adrian Justinussen (Øssur Dalbúð 55), Tróndur Jensen, Sebastian Pingel og Alexandar Stankov
Óbrúktur eykaleikarar: Bjarti Mørk, Dánjal Pauli Lervig, Hjalti Djurhuus, Daniel Johansen og Poul Thomas Dam
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: ?
Dómari: Alex Troleis
Hjálpardómarar: Regin Egholm og Johnleif Gerðisá
4. dómari: ?


text:
Hann var føddur í Havn 6/10-1871. Aftan á skúlagongd í millum- og realskúlanum í Havn kom hann at arbeiða í M.C. Restorffs handli í Vágsbotni.
Hann hevði álitisstørv bæði sum býráðslimur í Havn og sum løgtingsmaður umboðandi Sambandsflokkin í Suðurstreymoy 1906-08.
Tá Føroya Amtskommunala Telefonverk varð sett á stovn frá 1906, varð hann av løgtinginum kosin telefonstjóri, og hann røkti hetta starv fram til 1912.
Farin um fimti ára aldur varð Anton Degn settur skjalavørður í Føroyum, og tað er á hesum øki, hann gjørdi vart við seg í bókmentum, fyrst og fremst við bókini um føroyskar bøndur »Færøske kongsbønder 1584-1884«, 1945, og við ritum um viðurskifti einahandlinum viðvíkjandi. Hann doyði 3/9-1950.
Úr: Árni Dahl: Bókmentasøga I-III. Fannir. 1980-83.


text:
Nú verður seinasti møguleiki at uppliva væl fagnaða leikin ÓMEGD eftir Kristinu Sundar Hansen. ÓMEGD er bygdur á veruligar hendingar úr metsølubókini “Um bara hann sló meg”, eftir Súsonnu O. Skaale, sum í einum setti harðskap í parlagnum ovast á breddan. Ein leikur um, hvussu menniskju megna at reisa seg og finna vegin úr harðskapi í parlagnum.
Leikurin snýr seg um trý fólk, tvær kvinnur og ein mann, ið siga sínar søgur um teirra lív í við harðskapi í parlagnum, men eisini um, hvussu tey funnu vegin úr harðskapinum. Frásagnirnar í leikinum byggja allar á veruligar hendingar, og siga frá, hvat hendir, tá parlagið fer av kós, og harðskapurin tekur yvir.
Leikurin hevur varpað ljós á eitt týdningarmikið og aktuelt evnið, sum hevur rakt beint í hjartað hjá bæði áskoðarum og ummælarum.
"Hetta er sterkur løgur. Sterkar kenslur. Og naivar. Hvørt um annað. Tí soleiðis er menniskja, ið ber møguleikarnar fyri tí góða og tí ónda í sær."
- Jákup Bogi Joensen
"ÓMEGD er ein sterk og sjálvrannsakandi uppliving at fáa egnan veruleika remedieraðan beint í høvdið. Okkara egna veruleika. Tað er sjónleikur sum er beint frammaná."
- Birgir Kruse
“Ein leikur, ið er verdur at hyggja eftir - sum brýtur tøgnina og hálar blusuermuna upp.”
- Ingun Christensen
R R R R R R
“Hóast hetta bert var ein leikur, so kendist tað ógvuliga veruligt og ótespiligt.”
- Röddin, KvF
Tvær eykasýningar verða sunnukvøldið 1. oktober kl. 18 og týsdagin 3. oktober kl. 19.30
Leikarar: Gunnvá Zachariasen, Kristina Sørensen Ougaard, Hans Tórgarð
Leikrit: Kristina Sundar Hansen
Leikstjórn: Kristina Sundar Hansen
Pallmynd og búnar: Hansina Iversen
Tónleikur: Kim Hansen
Ljóðmynd: Jón McBirnie
Ljósdesign og video: Turpin Napoleon Djurhuus
Dramaturgur: Barbara Hentze í Stórustovu
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Jørgen Niclasen
Um
Greinar
Føddur 17. januar 1969 í Sørvági.
Foreldur: Hervør og Niclas Niclasen.
Hjúnafelagi: Annelena Vest Niclasen, dóttir Áslu og Julius Joensen.
Børn: Linda (f. 1993), Ásvør (f. 1995) og Julian (f. 2001)
Útbúgving: Studentsprógv mat/fys. deild í Hoydølum 1988.
Álitisstørv:Jørgen er floksformaður Fólkafloksins og tað hevur hann verið síðan 2007. Í tingstarvinum er hann m.a. næstformaður í bæði Vinnunevnini og í Útnorðurráðnum.
Jørgen hevur drúgvar royndir í politikki, bæði sum løgtingsmaður, landsstýrismaður og sum formaður Fólkafloksins. Jørgen var bert 20 ára gamal, tá ið hann í 1989 fyrstu ferð tók sæti á tingi sum varamaður fyri Fólkaflokkin. Jørgen sat sum fastur varamaður frá 1991 - 1993, og í juli 1994 varð hann valdur í Løgtingið.
Í Løgtinginum hevur Jørgen havt fleiri álitisstørv. Frá 1991 til 1993 var hann formaður í Almanna- og heilsunevndini, frá 1994 til 1996 var hann formaður í Landsstýrismálanevndini, frá 1996 til 1998 var hann formaður í Vinnunevndini. Frá 1996 til 1998 var hann limur í Sendinevnd Løgtingsins í Norðurlandaráðnum. Í 1998 varð Jørgen valdur til formann í § 19-nevndini, sum Løgtingið setti at útgreina og lýsa tey viðurskifti í 1980-árunum, sum vóru atvoldin til djúpu búskaparligu kreppuna í fyrru helvt av 1990-árunum. Í 1998 og í 2011 var Jørgen formaður í Fíggjarnevndini, og frá 2004 til 2008 var hann formaður í Trivnaðarnevndini.
Jørgen var formaður í tingbólki Fólkafloksins frá 2004 til 2008, og síðan 2007 hevur hann verið formaður Fólkafloksins.
Jørgen hevur verið landsstýrismaður fyri Fólkaflokkin í fleiri umførum. Frá 1998 til 2003 var hann fiskimálaráðharri, frá 2008 til 2011 uttanríkisráðharri, og frá 2011 - 2015 var hann verið fíggjarmálaráðharri.
Ymist: Í privata vinnulívinum hevur Jørgen eisini verið virkin. Hann hevur verið stjóri í handilsfyritøkum og verið stjóri á saltfiskavirki. Eisini hevur hann verið nevndarlimur í tjóðar flogfelagnum.
Heimstaður: undir Bólheyggi 13, FO-380 Sørvágur.
Fartelefon: +298 787875
E-mail: jorgen@logting.fo


text:
Fótbóltslíkindini í Gøtu vóru góð - nakað av ælingi til tíðir, men tað ger bara vøllin uppaftur betri at spæla á. Venjararnir høvdu valt teir somu 11 at byrja inni sum í Sørvági, men okkurt bendi á, at teir ikki vóru heilt klárir við dystarbyrjan. Tað gingu bara 15 sekund frá fyrsta bríkslinum, til sera vælupplagdi Kaj Leo í Bartalsstovu hevði lagt heimaliðið á odda. Okkara verja sá ikki gott út í teirri støðuni.
Hetta var sum at fáa vátan vøttin, men heldur enn at falla í fátt, smoygdu okkara bara ermarnar upp og herjaðu á. Tað gekk ikki long tíð, so tóku okkara so smátt yvir í dystinum. Í 6. minutti hava vit gott uppspæl í høgru. Christian spælir Jógvan Róa, sum leggur væl innfyri. Dagsins maður, liðskiparin Fróði Benjaminsen, saksar hegnisliga móti málinum, men Geza fær bjargað til horna.
Víkingarnir hildu eitt høgt trýst á okkara fyrstu løtuna, og tá er altíð møguleiki fyri skjótum umstillingum. Spælið koyrdi eitt sindur aftur og fram, men í 15. minutti fingu vit hol á. Ein feilavlevering frá heimaliðnum ger brádliga Símun rættuliga leysan miðskeiðis á Víkingahálvuni. Símun sær, at eitt hol er millum Geza og málið, og við einum frálíkum skoti sendir hann bóltin uppum málverjan og í málið til 1-1. Eitt flott mál, og teimum fingu vit fleiri av í dystinum. Lítla løtu seinni kemur Andrew í sera góða støðu, men fær ikki skot á.
Spælið var hart til tíðir, og í 20. minutti verður Símun jarðlagdur av Hans Jørgen, sum fekk gult kort fyri tað. Hetta var einasta gula kortið, sum varð givið fyri hart spæl, meðan heili 3 gul kort vórðu givin fyri kjaftaslit – 2 til Víking og 1 til HB.
Vit komu fram til fleiri góðar møguleikar, m.a. hevði Christian í 22. minutti eitt sera gott skot, sum varð blokerað til horna. Í 25. minutti ger Oddbjørn eina at síggja til taktiska útskifting, tá Bárður Olsen kemur á vøllin fyri Heina Vatnsdal. Í 34. minutti hava vit enn einaferð horna, og hesuferð er Gunnar fyrstur og skallar bóltin í málið til 2-1 til HB. Okkara høvdu nú sett seg á dystin, og í 46. minutti fáa vit aftur mál. Vit hava horna í høgru, sum Víkingaverjan fær útfrá aftur. Har er Bárður Olsen og tekur ímóti. Bárður hevur góða tíð og spælur innum til Christian, sum sendir bóltin til Fróða, sum vendir og skjýtur bóltin í málið við handaru stong. Eitt framúr gott mál. Hálvleikur og 3-1 til okkara.
Stutt undan steðginum noyddist Andrew skaddur av vøllinum eftir harða takling, og í hansara stað kom Bárður Heinesen. Víkingar løgdu bragdliga fyri í seinna hálvleiki, men okkara megnaðu at halda teimum frá teimum heilt stóru møguleikunum. Okkara lógu tó eisini framvið, og í 54. minutti hava vit horna. Bólturin kemur væl innfyri, og har verður hann sendur móti Víkingamálinum. At síggja til var bólturin væl innanfyri málstrikuna, áðrenn Geza fekk hann útaftur, men einki varð dømt. Í staðin fingu vit nýtt horna, og hesuferð er einki ivamál, tá innskifti Bárður Heinesen smekkar bóltin í kassan til 4-1.
Nú var dysturin so at siga avgjørdur, og tað hendi ikki tað heilt stóra eftir hetta. Okkara tóktust nøgdir, og Víkingar tóktust mótleysir. Heimamennirnir ernaðust tó seinni, tá teir í 77. minutti fáa fríspark í góðari støðu beint uttanfyri okkara brotsteig. Við sannari frísparksperlu setti Finnur Justinussen bóltin í málið dygst uppi við samankomingina til 4-2. Eftir hetta komu Víkingar við aftur, og komu til fleiri heilt góðar møguleikar, men teir fingu einki mál. Seinastu 10 minuttirnar noyddust okkara at spæla við 10 monnum, tí Kristin fekk ein alboga í munnin, soleiðis at onkur tonn varð flutt. Hann fekk ikki spælt víðari, og allar útskiftingarnar vóru brúktar.
Okkara megnaðu tó at halda fast, og tá dómarin so bríkslaði dystin av, var greitt at okkara høvdu vunnið 4-2 í Sarpugerði. Serliga søtur er sigurin, tá hugsað verður um dystin í Sarpugerði fyri árið síðani, tá vit vórðu beinleiðis snýttir fyri sigurin í seinasta minuttinum.
Hetta var seinasti dysturin undan summarsteðginum í Effodeildini. Næsti dysturin er Europa League dysturin móti IBV, sum verður hósdagin. Meir um tað seinni.
KOYR Á, HB!!!
HAGTØLINI;
Effodeildin 15. Umfar: fríggjadagin 28. juni 2013 kl. 19.00 í Sarpugerði
Víkingur – HB 2-4
1-0 Kaj Leo í Bartalsstovu 1
1-1 Símun Samuelsen 15
1-2 Gunnar Haraldsen 35
1-3 Fróði Benjaminsen 45
1-4 Bárður J. Heinesen 54
2-4 Finnur Justinussen 79
Liðið: Teitur M. Gestsson - Alex José dos Santos, Jóhan Troest Davidsen, Gunnar Haraldsen, Jógvan Rói Davidsen, Heini Vatsndal (Bárður Olsen 25), Fróði Benjaminsen (liðsk.) – Kristin R. Mouritsen - Símun Samuelsen (Pál Mohr Joensen 67) ,Andrew av Fløtum (Bárður J. Heinsen 45), Christian R. Mouritsen
Óbrúktir eykaleikarar: Hans Jørgensen og Tróndur Jensen
Á beinkinum: Oddbjørn Joensen, Jón Simonsen, Kaj Niclasen, Jan F. Jensen og Heðin Weihe
Gul kort: Gunnar Haraldsen og Bárður Olsen
Reytt kort: -
Dagsins maður: Fróði Benjaminsen
Dómari: Alex Troleis
Hjálpardómarar: Andreas Josephsen og Andreas Petur Hansen
4. Dómari: Rúni Gaardbo
Myndir: Rakul Hansen


text:
Gangi eg um heiðar, fjøll og dalar er heitið á nýggjari fløguútgávu, har Ingálvur av Reyni syngur. Talan er um tvífløgur við 30 sangum, 15 á hvørjari fløgu.
Ingálvur, ið var listamálari, var virkin sangari frá ungum árum av og upp í aldrandi ár síni. Hann sang í sangkórinum í Ebenezer. Harafturat sang hann saman við smærri bólkum – Sangbrøðrum, Dupultkvartettini í Ebenezer og sum tvísangari, eitt nú saman við Sunnevu Háberg.
Best minnast vit Ingálv sum einsangara og sum ein, ið mangan var at hoyra, tá ið kvøðuljómar Útvarpsins vóru í hæddini í seksti-, sjeyti- og áttatiárunum. Somuleiðis, tá ið hann sang passiónsálmar um páskirnar, fyriskipaðir av Ívari Iversen og Ólavi Hátún.
Sangupptøkurnar á fløgunum, har nakrar eru saman við áðurnevndu sangarum, fevna um eitt tíðarskeið á gott og væl tríati ár, frá 1958 til 1989.
Í fløguhúsanum, sum er skrýddur við tekningum og málningum eftir Ingálv sjálvan, eru sangtekstirnir at finna eins og søgubrot um Ingálv í sang- og tónleikahøpi.
Fløgan, sum Evangeliska Røddin gevur út, kemur í handlarnar í dag.


text:
Tað ER breið semja um fiskivinnupolitikkin. Takið er at realisera hesa semju og gera hana til landsins lóg. Er ikki vilji til tað, tapir vinnan, samfelagið – og politiska skipanin
Flest øll størv hava við sær eina skyldu. Tú gert ikki sum tú vilt, tá tú ert timburmaður. Tú gert ikki tað, tú hevur hug til, tá tú ert lækni. Tú kanst ikki bara lata vera við at gera nakað, tá tú ert lærari.
Øll hava skyldur. Tann, sum vanrøkir tær, missir sítt starv.
Men ikki politikarar. Ein politikari ger tað, hann vil. Hann kann gera nógv, hann kann gera lítið – og hann kann lata vera við at gera nakað sum helst.
Soleiðis er tað, hóast politikkur er púra avgerandi fyri alt samfelagið – og øll í samfelagnum. At starvast sum politikari er at hava eitt álitisstarv. Tað merkir, at eingin kann áleggja tær nakað. Tú ræður sjálvur. Lønina fært tú uttan mun til, hvat tú gert ella ikki gert.
Einastu skyldur, politikarar hava, eru tær skyldur, sum vit áleggja okkum sjálvum. Vit vilja, sum øll onnur, varðveita okkara starv. Og tí freistast vit til bara at áleggja okkum at gera tað, sum ger, at vit verða afturvald, og at okkara flokkur verður sterkur á næsta vali.
Men skal ein flokkur vinna eitt val, má ein annar annar tapa. Tí endar politikkur ofta sum kampur millum flokkar. Endamálið hjá Tjóðveldið verður at vinna á Sambandsflokkinum – júst sum endamálið hjá Víkingi er at vinna á KÍ.
Hesin logikkurin ger, at tað, sum gagnar flokkunum, verður tikið fram um tað, sum gagnar samfelagnum. At fáa eitt gott úrslit á valinum, fær størri týdning enn at fáa góð úrslit fyri samfelagið.
Hvat kemur fyrst?
Hesin kampurin millum flokkar hevur gjørt, at vit framvegis ikki hava framt teir reformar í samfelagnum, sum ØLL vita eru neyðugir. Tí allar broytingar raka onkran. Tann samgonga, sum fremur tær, rindar ein politiskan prís fyri tað. Ein prís, sum skal rindast á næsta vali.
Skal eingin missa sín tingsess av at gera tað, sum er neyðugt, mugu so nógv sum gjørligt gera tað í felag. Tí so rinda tey eisini tann politiska prísin í felag.
Teir grundleggjandi spurningarnir eru einfaldir: Hvat kemur fyrst? Teir politisku flokkarnir – ella samfelagið?
Eru vit til reiðar at stinga tað partapolitiska svørið í slíðran og skapa nakað saman – ella vilja vit heldur (mis)brúka tey stóru málini til partapolitiskan vinning?
Breiðar semjur
Vit skulu ikki altíð hyggja til Danmarkar – men júst í hesum spurningi er danska politiska mentanin ein fyrimynd.
Aftur og aftur havi eg á Fólkatingi upplivað, at breiðar semjur eru gjørdar um grundleggjandi mál. Um sjálva fíggjarlógina. Um skúlaskap. Um infrakervi. Um orku. Um alt tað, sum er grundleggjandi.
Allar semjurnar hava við sær, at andstøðuflokkar missa sín møguleika at kritisera samgonguna. Teir fáa ávirkan á politikkin – og afturfyri eru teir við til at taka ábyrgd av honum. Svørini verða løgd til viks – og samfelagið vinnur.
Hetta er ikki ein skylda, sum danskir politikarar hava. Tað er ein skylda, sum teir leggja á seg sjálvar.
Henda politiska mentanin ger, at borgarar, stovnar og vinnulív vita, hvat er galdandi. Tey hava álit á, at teirra karmar ikki verða broyttir eftir eitt val. Tað skapar tryggleika, stabilitet – og fortreytir fyri búskaparligum vøkstri.
Heldur stríð enn semja
Í Føroyum er (næstan) øll politiska skipanin samd um, at karmarnir um fiskivinnuna skulu broytast.
Vit eru samd um, at tann, sum fær rætt at gagnnýta okkara felags tilfeingi, skal rinda felagsskapinum fyri tað.
Vit eru samd um, at fólk, sum hava hug og dirvi, skulu kunna sleppa framat vinnuni.
Vit eru samd um, at fiskurin í sjónum hvørki er ella kann vera privat ogn. Og slett ikki útlendsk ogn.
Vit eru samd um, at lóggávan skal eggja til so stóra virðisøking sum gjørligt.
Tað er politisk semja um alt tað grundleggjandi.
Kynstrið er at realisera ta breiðu semjuna, og gera hana til landsins lóg.
Trupulleikin er, at logikkurin í tí partapolitiska kampinum dregur ein annan veg. Tann logikkurin sigur, at vit IKKI skulu skapa tryggar karmar um fiskivinnuna – men í staðin (mis)brúka fiskivinnuna í partapolitiskum stríði.
Hvat hendi?
Fyrr í ár var tað sum um, at politiska skipanin í Føroyum var um at gerast vaksin. Drúgvar samráðingar vóru millum samgonguna og Sambandsflokkin – og tað var sera nær við, at ein semja bleiv gjørt um fiskivinnupolitikkin.
Hví tað skrædnaði, er ógreitt.
Var orsøkin, at tað ikki bar til at semjast um nøkur grundleggjandi prinsipp? Ella var orsøkin, at partarnir – ella onkur av pørtunum – heldur vildi brúka málið til partapolitiskt stríð?
Eg veit ikki. Men tað var tragiskt, at tað endaði í ongum. Politiska skipanin dumpar so tað stendur eftir, um vit ikki klára at umskapa ta semju, sum vit vita finst, til landsins lóg.
Og tað tænir eisini skipanini til lítlan sóma, um ein nýggjur fiskivinnupolitikkur verður samtyktur við 17 atkvøðum. Hetta kann gerast neyðugt, um eingin vil gera semju við samgonguna ella øvut. Men tað gevur ikki tann stabilitet, sum vinnan má hava. Er vandi fyri, at ein nýggjur politiskur meiriluti broytir alt eftir næsta val, verður hugurin at gera íløgur lítil í mong ár framyvir. Tað fer at kosta bæði arbeiðspláss og inntøkur.
Teori móti teori
Eg eri ikki sefrøðingur í teimum ymisku teknisku loysnunum.
Men hvør er tað? Hvat byggja tey sína vissu á, sum krevja uppboðssølu? Á eina teori, sum ikki er roynd í praksis. Tey hava góð argument. Tí í teoriini gevur ein uppboðssøla rætta tilfeingisgjaldið. Í teoriini tryggjar ein uppboðssøla, at tey dugnaligastu koma at sita á vinnuni.
Men tey teoretisku argumentini ímóti uppboðssølu eru eisini góð. Tí kann ein avleiðing ikki vera, at ótryggleiki um rávurugrundarlagið hevur við sær, at eingin ger stórar íløgur? Kann ein avleiðing ikki vera, at so stórt fokus verður á at fáa atgongd til fiskin, at ov lítil orka verður løgd í tað, sum gevur fiskinum virði? Altso meirvirking og sølu?
Hetta er alt ein spurningur um, hvørja teori ein trýr uppá. Sannleikin er, at eingin veit, hvør hevur rætt. Tí er tað IKKI eitt tap at bakka frá tí, ein hevur sagt um hetta, um tað kann slóða fyri eini semju.
Tað er ov óbúgvið, um hetta stríð um teoriir forðar fyri, at vit kunnu skapa tann stabilitet, okkum tørvar.
Politisk skylda
Nú eru aftur røddir í Sambandsflokkinum, sum siga, at flokkurin er sinnaður at gera semju.
Eg veit ikki, um tað í veruleikanum er politikkur, sum setir samfelagið fremst, ella um tað í veruleikanum er taktikkur, sum setir flokkin fremst.
Men er bara eitt gramm av seriøsiteti í teimum útmeldingum, sum nú koma, má samgongan taka væl ímóti teimum.
Hetta er ikki ein skylda, sum nakar kann áleggja nøkrum politikara. Men tað er ein skylda, sum báðir partar hava eina politiska og moralska skyldu til at áleggja sær sjálvum.
Og eydnast tað, rokni eg slett ikki við, at tann politiski prísurin verður so stórur.
Tvørturímóti! Føroyski veljarin er troyttur av partapolitiskum stríði! Honum leingist eftir politikarum, sum eru til reiðar at leggja ta partapolitisku stríðsøksina til viks, og gera tað, sum er best fyri landið.
Verður ein semja gjørd, verður tað verri at standa uttanfyri hana, enn at vera partur av henni.


text:
Leygardagin verður aftur høvi at hoyra tveir av vinnarunum í klassisku tónleikakappingini, Stella Polaris 2017. Konsertfelagið skipar saman við Tórshavnar Musikkskúla fyri konsert, har Kristianna Skarpheðinsdóttir Joensen, ið spælir akkordeon, fer at framføra. Hon vann kappingina í yngsta bólkinum við luttakarum til og við 13 ár. Í bólkinum við tónleikarum í aldrinum 14 til og við 18 ár vann Helena Joensen, klaver, og hon verður eisini at hoyra á konsertini.
Umframt hesar báðar, fer ein Gittarbólkur undir leiðslu av Ólavi Jakobsen og Ragnari Olsen at framføra, eins og kórið Cantus hjá Tórshavnar Musikkskúla fer at framføra. Dirigentar hjá teimum eru Kári Bæk og Joanna Johansen.
Konsertin, ið er ókeypis, verður kl. 15.00 í Auluni í Finsen leygardagin 18. november (í gamla Kommunuskúlanum).
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Sep 29, 2013
Sunnudagur í Reykjavík
Sep 28, 2013
Leygardagur í Reykjavík
...omma, kann mann sita á skýggjum.....
Vit fóru í barnagarðin eftir Kára, og so í býin, tá ið vit hövdu etið, fóru vit í Húsdýragarðin. Tað var stuttligt. Okkara BandB er fínt, vit práta við Max úr Washington DC.
Kári og Herbert eru í leysari luft:
Sep 26, 2013
Skógvar
Yvirlærarin gekk í brúnum skóm við tjúkkum sóla gerandisdagar, hann var ein sníkur, og tað hoyrdist ikki, tá ið hann kom fram á teg. Tá ið hann fór at skjóta harur, var hann i stimastivlum við longum leggi. Hesin umrøddi yvirlærarin er í søguni “Skógvar” eftir Karsten Hoydal. Skógvarnir umboða yvirvaldið, tað danska valdið í Føroyum. Kálvskinsskógvarnir og húðarskógvarnir eru føroyskir, sita væl á fótinum og hóska væl til føroyskt landslag. Eisini íslendskir skógvar eru í søguni, teir líkjast landnámsskóm og sita enn betur á fótinum og tað uttan tveingir. Eisini her er politiskur symbolikkur at hóma. Skógvar sum ímynd av tjóðskapi og stætti eru eisini í øðrum tekstum sum t.d. “Tú skalt hava virðing fyri einum gomlum skølingum” (Sjúrður Joensen) og “Tuflutos” (Hans A. Djurhuus).
Skógvar og føtur eru væl kendar ímyndir av kvinnu og seksualiteti, og seksualitetur verður ofta flættaður saman við synd, sum í ævintýrinum hjá HC Andersen “Teir reyðu skógvarnir”, har skógvarnir fáa gentuna at dansa, men forða henni at sleppa í kirkju. Og í ævintýrinum "Krákudóttir og kalsdóttir" er skógvurin høvuðsgrundin til, at gentan fær prinsin og at hin falska gentan fær sína revsing. Ein skógvur fullur av blóði - neyðtóku teir hana? ella hevði hon mánasjúkuna? Mamman hevði alla skyldina! Ella ein skógvur fullur av reyðum víni - sum í "Barbaru" eftri Jørgen Frantz Jacobsen, myndin er tann sama, Barbara bara nakað meiri sofistikerað enn Krákudóttir.
Oddvør Johansen hevur í søguni "Handilsgentan" eina lýsing av fótum, hosum og skóm, sum minnir nakað um Hans Andriasa tekst, føturnir verða personaliseraðir, handilsgentan forelskar seg í fótum, og tann ódámligi stjórin hevur hol á hosunum, báðum.
Besta dømi um skógvatekst er “Íslandsklokkan”, har tann danski landfútin er í “nýblankaðum stivlum av mjúkum, nýsmurdum leðri, við stivlakraga brettum niður um knøini, og gyltum sporum.” Jón Hreggviðson, sum fór heimanífrá í bøttum skóm, gongur stundum skóleysur, stundum í klássum og einaferð stjelur hann sær einar stivlar.
Fínt kvøld hjá Ásvør í kvøld. Myndirnar eru tiknar har.
Sep 25, 2013
Smyril Line – Berlintúrur í 2013
Ferðin: Norrøna er eitt deiligt skip, har var alt í ordan, blíð fólk bæði í móttøku og matstovu. Vit vóru 48 fólk í ferðalagnum, nógv tilkomin og eldri, onkur yngri var eisini við. Umborð á Norrønu varð boðað til fundar fyri øllum luttakarum, vit vóru spent at fáa okkurt at vita um ferðina, men har var einki at fáa at vita. OK tað var eisini stuttligt at síggja, hvør annar var við, men fyriskiparin gjørdi einki fyri at miðla hesa kunning. Vit kundu t.d. havt presenterað okkum, ella fingið ein luttakaralista. Men hann segði einki, uttan at vit kundu fáa skránna, men hon varð send okkum, áðrenn vit fóru.
Tá ið vit komu til Hirtshals stóð bussur frá Herning Turisttraffik. Bussstjórin – Max – var serstakliga góður, vinarligur, tosaði týðiliga og ikki minst hevði tol við teimum, sum komu døllandi, hóast tey vistu, nær møtast skuldi. Tann langi busstúrurin tóktist als ikki so langur, ****** 6
Hotell: Vit búðu á tveimum hotellum, Mark Apart á Lietzenburger strasse og á Wyndham. Tað er óheppið , at bólkurin býr ikki saman. Okkara hotell hevði ikki setstovu ella hugnakrók, har bólkurin kundi hittast. Tá ið fólk kom heim, fór hvør til sítt. Kanska skipað kundi verið fyri fundum ella hugnaløtum – uttan at tað kortini bleiv til eina skúlafloksferð. Annars var hotellið fínt (bara vánaligur koddi), tað var sentralt og morgunmaturin góður ****4
Útferðir: Á skránni vóru fleiri túrar, og eg má siga, at tað sum valt var at vísa okkum var væl valt.
Gudstænastu í dómkirkjuni. Sera góð løta, alt var á týskum, so kanska onkur helt tað vera nakað keðiligt, men mær dámdi væl ****** 6
Hohenschønhausen (stasifongsul). Sera áhugavert, vit sóu fangaklivar, píningaramboð og vóru niðri í u-bátinum, sum er niðanjarðarklivar, sera óhugnaligt . Guidin var ein ung fronsk, hon tosaði týðiligt enskt. Vit vóru í tveimum bólkum, einum enskum og einum donskum, og hin bólkurin læt so sera væl at síni guide eisini. Nógvar av guidunum eru fyrrverandi fangar. ****** 6
Um kvøldið fyrsta dagin vóru vit í Teater Friedrichstadt. Tá ið eg sá, at teatur var á skránni, varð eg ordiliga spent. Men hasar barbiedukkuseriurnar gera tey betri í høllini á Hálsi, tá ið fimleikurin hevur framsýning. Húsið var flott, pallurin superflottur, snaripallur, sum kundi søkka undir gólvið. Salurin hevði ljóspanel og nógvar skíggjar, sum tendraðu og sløktu. Fult av barbiedukkum í næstan ongum, hvør við sínum Ken, sum var ílatin. Tað besta var akrobatikkparturin – og so sápubløðrurnar…ok eg rýmdi í hálvleikinum. * 1
Býarrundferð í bussi. Fínt hugskot, men hóast guidin visti nógv, so var hann so speiskur og háðandi í síni umtalu av fólki og politikki, at tað oyðilegði túrin. ** 2
Potsdam. Guidin Annette var fín, tosaði týðiliga. Ein vansi var, at vit alla tíðina fingu at vita, at nú mega vit skulnda okkum, her eru bara 5 minuttir, har fáa vit ikki tíð at hyggja osfr.**** 4
Sachsenhausen nazilega. Sera góð rundvísing hjá Annette, tó at vit eisini her høvdu ov lítla tíð, m.a. vóru vit á museum, sum bygdi á tekst og myndir fyri tað mesta og høvdu ikki tíð at lesa tekstin.***** 5
Túrur á Spree við báti. Tey, sum vóru við, lótu illa at matinum umborð, og tá ið myrkt var vorðið, var ikki nógv at síggja, * 1
Á skránni vóru tveir heilir og tveir hálvir frídagar, tað var fínt at hava stundir at fara hvør eftir sínum áhugamálum.
Samanumtikið ein fínur túrur, men Smyril Line kann gott vera meiri sjónligt á túrinum við samansjóðing og upplýsing, og onkur guide skuldi ikki verið biðin aftur.
Sep 23, 2013
Berlin … heimferðin
Hotellið í Flensburg var nýtt og stórt og flott, fríggjakvøldið ótu vit øll døgurða saman, tað var fyrstu ferð á túrinum, ja also saman, vit sótu vit eini fýra borð.
Leygarmorgun kl. 8 løgdu vit brots norðureftir, alt gekk væl, bussførarin Max var frálíkur, koyrdi væl, fryntligur og hjálpsamur og fram um alt tolin, eisini tá ið fólk komu døllandi, hóast tey fingu greitt at vita, nær tey skuldu møta.
Á vegnum hildu vit morgunmatarsteðg og eg bað um bøfsandwich, hon var milt sagt merkilig, tann sandwichin, stórur sesambolli og ein hálvur litur av sós, ná eg gróv búffin fram og át hann.
Morgunmatarborðið umborð er superleskiligt, eg fekk mær einaferð Norrøna buffet, og einaferð dagsins rætt, bøbb bøbb, men morgunmaturin er super!
Tað var løgið at forsova seg umborð á Norrønu, ein ung genta stakk høvdið inn kl. 5 og spurdi, um eg skuldi ikki av í Havn, hon segði, at skiparin hevði purrað út, eg havi sovið nakað fast, men eg slapp so frá at standa og skotrast framman fyri landganginum.
Deiligt at vera heima, fór beint út at heilsa uppá børnini.
Berlin – fríggjadag..Sachsenhausen
Fríggjadagur var fráfaringardagur. Á leiðini til Danmarkar fóru vit til fangaleguna Sachsenhausen. Anneta var aftur guide henda dagin. Fongsul var fyrst bygt í býnum Oranienburg, og síðani bygdu fangar nazi fangaleguna Sachsenhausen. Legan er eldri enn kríggið, Hitler fongslaði longu frá 1933 móotstøðufólk, men seinni fyltist legan av jødum og øðrum óynsktum fólkum. Legan var ein arbeiðsfangalega, men sera nógv fólk blivu dripin, eini 250.000 fólk hava verið íleguni, og av teimum doyði helvtin.
Í dag eru einar tvær barakkir at síggja, men á tí stóra plássinum er merkt, hvar barakkir vóru, tær stóðu rundan um eitt excersitspláss, har fangarnir skuldu stilla upp hvønn morgun. Legan hevði ikki gass at drepa við, men krematorium var, og teir vóru farnir at eksperimentera við gassi eisini. Teir høvdu ein serligan hentleika, tað var ein serligur “nakkaskotshentleiki”. Tú ornaði fanganum at lata seg úr til at kannast, tú ornaði honum at stilla seg upp ímóti bróstinum við hasa strikuna til at mátast, so var ein lúka beint út fyri nakkanum á honum, sum hann so bleiv skotin í gjøgnum, tað vil siga, hann stillaði seg sjálvur júst har, og so var klárt at fáa líkið í ovnin. Tann sum skjeyt og fangin sóu ikki hvønn annan. Meir enn 100000 russiskir fangar blivu soleiðis dripnir.
Vit høvdu ikki nógva tíð í leguni, har var eitt museum við rættiliga nógvum teksti, sum vit ikki høvdu stundir at lesa. Yngsti fangi var 2 ár, hann var fongslaður saman við beiggja sínum og pápa sínum, einum rennur í hug filmin “La vida est belle” og bókina/filmin “The boy in the striped pyjamas”.
Henda plakatin greiðir frá teimum hvítu bussunum, sum Folke Bernadotte sendi úr Svøríki at fáa skandinavar heim, eftir at russar høvdu fríað leguna.
Minnismerki um øll tey deyðu í Sachsenhausen.
Krematoruim, tey høvdu fleiri ovnar størri og smærri, og so høvdu teir eisini mobilar ovnar.
Annfinn og Annette í álvarspráti.
Síðani var ein langur busstúrur til Flensburg, har vit gistu á Hotell des Nordens.
Sep 19, 2013
Berlin ...hósdag
Vit koyrdu fram við Wannsee, har avgerðin um Endløsung varð tikin og yvir um brúnna, har njósnarar vóru umbýttir í kalda krígnum. Við Wannsee halda berlinarar í dag frí og svimja og sóla sær á gjørdari strond.
Vit sóu slottið har krígsvinnararnir sótu og fundaðust og býttu Berlin ímillum sín.
Vit hoyrdu um soldátarkongin, sum gjørdi Potsdam til garnisonbý, og sum var so strangur við sonin. Sonurin, Fríðrikur annar, vildi sleppa undan at verða kongur og ætlaði at flýggja einaferð, teir vóru á ferð í Hollandi, men pápin fangaði hann og sperraði hann inni. Seinni gjørdist hann kongur og bygdi slottið Sans, Souci. Hann liggur grivin í slotstúninnum saman við sínum mongu hundum, og á grøvini liggja ikki blómur, men epli, tí at hann lærdi fólkið at eta epli.
So fór eg at keypa tinganest, eg fór í C&A, altíð tá ið eg síggi tann handilin, minist eg at ta ferðina, eg og Hans Marius vóru túr í Liége við FS, tað hevur verið í 2002 ella 2003, vit fóru inn, og eg vildi keypa Hans Mariusi troyggju. Hann segði nei tvætl, einki býtt nú, eg eigi troyggju, men FS hjálpti mær at yvirtala hann og fáa hann at passa troyggjur, og vit fóru út aftur við tveimum troyggjum. Nei, Hans Marius keypti ikki óneyðug klæði.
Sep 18, 2013
Mikudagur í Berlin
Fyrst ätlaði eg at leiga eina súkklu her við síðuna av, men hann skuldi hava 50 ev. í depositum og tók ikki kort...it happens! Og so regnaði tað í dag ...it happens!
Ná, eg keypti so eina paraply og royndi meg aftur við U-Bahn og Bussi. Men tá ið u banin er avkvettur vegna bygging er ikki so lätt.
Í Deutsche bank Unter den Linden 15 er ein listasalur - Deutsche Bank KunstHalle. Og hagar gekk leiðin. Sýningin var verk hjá 4 konum, Jeanne Mammen (1890-1976) var samtíðarfólk hjá Käthe Kollwitz, eins og hon illa lýdd av nasistum, og eins og hon publiseraði hon í tídarritinum "Simplissimus". Hinar tríggjar eru ungar berlinara listakvinnur: Antje Majewski (f.1968), Katrin Plavcaks (f.1970) og Giovanna Sarti (f.1967). Samansetingin vísir, hvussu aktuell ella tíðarleys listin hjá Jeanne Mammen er. Mær dámdi best Katrinsa myndir, m.a. Wickileaks og Whistleblower, politiskar viðmerkingar.
Sep 17, 2013
Týsdagur í Berlin
Í morgun fór eg sostatt vid U-Bahn Tann vegin; guidin var ein ungur madur, sum eitur Rasmus, og so var hann danskari.
Túrurin var enskur og vardi 3 tímar. Rasmus kláradi seg väl, sumt var uppafturtöka frá ígjár, men eg toldi väl at fáa tad inn vid skeid. Vit vóru bara 4 í hópinum, ein newyorkari og eitt par úr Argentina. Vit súkkladu til múrminnismerkid í Bernauerstrasse, til stjórnarbygningarnar vid ánna, til ríkisdagin og til minnismerkid yvir teir myrdu jödarnar í Evropa. Minnismerkid er betongkubbar í ymsum stöddum, summir eru upp til 4 metrar högir, so ber til at fara inn ímillum kubbarnar, sum í eina villiniborg. Eingi növn, ongar dagfestingar.
Tú sleppur närri at verkunum á súkklu enn í Bussi.
Tá id túruin var av fór eg aftur ímóti Mitte vid U-bahna, og so fann eg Käthe Kollwitz Museum í Fasanstrasse.


text:
Ergoterapiin
Ergoterapiin á Landssjúkrahúsinum umfatar tvær deildir á ávikavist somatisku og psykiatrisku deild.
Ergoterapeutarnir kanna, viðgera og eftirmeta innlagdar og ambulantar brúkarar. Stórur dentur verður lagdur á at brúkarin sjálvur hevur ávirkan á gongdina.
Dentur verður eisini lagdur á alla tíðina at dygdarmenna tilboðini til brúkararnar. Somuleiðis er málið eisini at hava skipaðar mannagongdir, sum skulu tryggja øllum brúkarum sama tilboð um viðgerð.
Arbeitt verður við at alt tað ergoterapeutiska arbeiði skal skjalprógvast. Her verður hugsað bæði um statistik og um gongdina í viðgerðini hjá hvørjum einkultum brúkara.
Endamálið við ergoterapi
Teir sjúklingar, sum verða ávístir til ergoterapi, hava vegna sjúku ella brek niðursettar førleikar, sum kunnu geva teimum trupulleikar við at virka í dagligdegnum.
Endamálið við ergoterapi er, at brúkarin/sjúklingurin fær ein so góðan og sjálvstøðugan gerandisdag sum til ber við nøkrum neyðugum og ynskiligum dagligum uppgávum.
Her verður hugsa um:
Í viðgerðini verður arbeitt við terapeutiskari viðgerð, har sjálvir førleikarnir til at klára tær dagligu uppgávurnar verða vandir. Men nógvir brúkarar hava ikki allar teir neyðugu førleikarnar, og tá ber til at tillaga arbeiðsuppgávur og/ella umhvørvi, fyri á tann hátt at kompensera fyri teimum manglandi førleikunum. Brúkarin kann á hendan hátt gerast meira sjálvstøðugur.
Endamálið er eisini at fyribyrgja, at brúkarin fær afturstig. Tí verður í viðgerðini hugsað um, hvørji tilboð og møguleikar eru í nærumhvørvinum.
Ergoterapiin tekur ímóti lesandi frá Ergoterapeutskúlanum í Esbjerg, og vit hava ein ergoterapeut á hvørjari deild, sum tekur sær av tí fakligu vegleiðingini.
Ergoterapideildin er partur av medisinska deplinum.


text:
Í samband við at felagið Høganes hevur 25 ár á baki í ár, verður skipað fyri framsýning í Býráðshøllini í Runavík, fram til 12. juni 2009. Á framsýningini eru myndir, sum lýsa søguna hjá sluppini og arbeiðið við at varðveita hana.
08.06.2009
Framsýning um sluppina Høganes
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála


text:
Hann er føddur í 1938. Hann æt upprunaliga Eli Sørensen, men keypti sær seinni navnið Líggjas í Bø. Aftan á lokið realprógv var hann til skips í eitt ár, fór í 1956 niður á háskúla, fyrst á Købmandsvile, seinni á altjóða háskúlan í Helsingør. Hann fór so undir hægri handilslestur á Niels Brock-skúlanum og leyk prógv í 1959. Heimafturkomin arbeiddi hann í Samvinnufelagnum í Havn í um 3 ár, var so í nøkur ár vikarur á Trøllanesi - um sumrini til skips.
Í 1968 fór hann undir grannskoðaravirki í Klaksvík, og var hann við til at seta á stovn dátuvirkið Com-Data.
So av og á hevði hann fyrst í sekstiárunum yrkingar og onkrar týðingar í »14. September« og »Framanum«, og í 1964 gav Oyggjaframi út savnið »Til lívið«.
Innihaldið í savninum kann greidliga skiftast sundur í tríggjar bólkar, týðingar eftir eitt nú Gelsted og Pasternak, lyriskar náttúruyrkingar um summar og várligan vind,»Jørðin / á ferð / gjøgnum rúmdir / vælsignað / av sólum«, og politiskt medvitnar yrkingar, sum gera Líggjas til nýskapara í føroyskum skaldskapi.
Í hesum bólki viðger hann atombumbuvandan og spyr »Skal tað henda?«, hann yrkir samkensluljóð um tey myrdu í Sharpwille í Suður Afriku, og samstundis sum hann minnist hugsjónarmannin Julian Grimau, ið varð skotin í einum fongsulsforgarði í fascistiska Spania, háðar hann havisjúkuna, tá ið hann speiliga greiðir frá monnum í Føroyum, ið eru so grammir eftir jørð, at teir eta mold. Útgangsbrotið í yrkingini ljóðar:
»Og eina ferð
verður gleði teirra fullkomin,
og teir skulu verða til gleði fyri
samsintar eftirkomarar: teir
skulu verða til mold!«
Árini upp til 1970 síggjast yrkingar eftir Líggjas í Bø so av og á í Varðanum, men so frættist einki frá honum aftur, og enn stendur »Til lívið« sum einasta savn hansara - fleiri munnu halda tað vera spell, at so er.
Eins og fimtiárini vóru tað, eru sekstiárini eisini merkt av hugsjónarliga tvídráttinum millum stórveldini.
Berlinmúrurin setir mark millum bæði Týsklondini, og Kubakreppan hóttir heimsfriðin. Niðurbundin lond í Afriku rembast við og tveita av sær hjálandaokið, blámenn í Suður-Afriku og USA krevja síni sjálvsøgdu rættindi og mannsømandi kor, men verða nívdir undir byrsumúla. Seinni setir USA sær fyri at bumba sosialistiska Norður-Vietnam aftur í steinøldina, men verður fyri svíðandi ósigri, og Sovjet ger innrás í Tjekkoslovakíið, at bjarga sosialismuni í landinum, meta teir sjálvir, at kúga fólkaræðið, meta vestanlond.
Ungfólk taka tíðina so ymisliga, summi eru medvitin og gera uppreistur, onnur dyrka vakurleikan sum blómubørn, og uppaftur onnur flýggja undan veruleikanum inn í rúsnýtslu og mistreysti.
Heima hjá okkum verður hetta tíggju ára skeiðið í stóran mun merkt av, at NATO-herstøð seinast í fimtiárunum ímóti fólksins vitan og vilja verður lumpað inn á okkum. Teir fýra sjálvstýrisflokkarnir, so ymiskir hugsjónarliga, finna saman í landsstýrissamgongu 1963-66, og fiskimarkið verður flutt út á tólv fjórðingar, heimaútróðrinum til miklan frama. Síggja vit burtur frá drúgvu skaldsøgu Jens Paula Heinesens »Tú upphavsins heimur« 1962-66, mugu vit siga, at sekstiárini, hvat ið skaldskapi í óbundnum máli viðvíkur, eru sera fátækslig; skaldsøgur koma fáar, og stuttsøgurnar eru ótættar. Á sjónleikaøkinum hendir tað gleðiliga, at útbúgvin føroyskur sjónleikari kemur heim at virka og kunnar føroyska áskoðaran við framtakshugaðar sjónleikahøvundar sum Brecht og Ionesco - men enn sum áður er langt millum føroysku upprunaleikirnar.
Hugsa vit um nýskapan í hesum tíðarskeiði, verða vit at snúgva okkum at bundna skaldskapinum. Rætt er tað, at nógv verður yrkt, ið er meinlíkt gomlum yrkingasniði, men tvær nýskapanarleiðir verða gingnar.
Á heysti 1962 verður í Keypmannahavn lív endurkveikt í ungmannafelagið Oyggjaframa, ið sum stavnhald hevur sjálvstýri og sosialismu. Felagið gevur í oktober hetta árið út 1. nr. av mánaðarblaðnum »Framin«, sum er komin toluliga regluliga síðani. Blaðstjóri er Tórður Debes Joensen, seinni Jóansson, og í blaðnevndini eru umframt Hans Jákup Debes og Tummas Napoleon Djurhuus.
Úr hesum studentaumhvørvi brýtur fyrsta nýskapanaraldan, samfelagsliga og politiskt medvitin yrkingalist, ið minnir teg á, at eingin hevur nóg mikið við sínum egna, heldur er hvør einstakur partur av stórari heild og má taka støðu til spurningar, ið uppi eru, eisini fjart frá Føroyum.
»Nú leika vindar um Afriku,
á fløtum og fúkandi sandi.
Úr dungum av brendum gróti
skal reisast hitt nýggja landið«.
(Líggjas í Bø: »Suður Afrika«)
Fremstu umboðsmenn fyri hesa leiðina eru teir tríggir Líggjas í Bø, ið gav fyrsta og einasta savn sítt »Til lívið« út í 1964, Arnbjørn Danielsen, ið gevur fyrsta savn sítt »Várvindar« út í 1966, og Rói Patursson, ið stígur fram í ónavngivnum yrkingasavni í 1969.
Úr: Árni Dahl: Bókmentasøga I-III. Fannir. 1980-83.


text:
Góður dansur í HB-húsinum leygarkvøldið
Ymiskt28-08-2013 - Jónfinn Petursson
Leygarkvøldið 31. august skipa HB-Stuðlar fyri almennum dansi í HB-Húsinum. Sera vælumtókti bólkurin Hans Jacob og vinmenn spæla til dansin.
Byrjað verður kl. 23.00 leygarkvøldið, og hildið verður á fram til kl. 04.00 sunnumorgunin. Atgongumerkini verða at fáa til keyps við dyrnar og kosta bara 100 krónur.
So nú er um at gera at dusta dansiskógvarnar, taka góða lagið og makan undir armin og at svinga gumpin til góðan dansitónleik í frálíka HB-húsinum.
Umframt góðan dans verður sjálvandi eisini møguleiki at stytta sær stundir saman við góðum fólki. Og sjálvandi ber eisini til at leskar sær góman millum dansirnar í góðu barrini.


text:
Her eru úrslitalistarnir frá SuSvim Open í Vági, sum Suðuroyar Svimjifelag skipaði fyri nú leygardagin og sunnudagin 26. og 27. september fyri SuSvim Open, í nú skjótt stongda skúlahylinum.
Mest merkisverda úrslit var væl tá ið Signhild Joensen úr Ægir setti stórt nýtt føroyskt juniormet í 200 metra ryggsvimjing, við at taka 2.53 sekund av tí gamla sum hon sjálv átti frá FM í mai mánaða, so at metið nú eitur 2:15.64.
Nálir
Jana Bjartalíð Thomsen úr Ægir svam seg til silvurnál við stjørnu, tá ið hon vann kappingina í 200 metra frísvimjing við tíðini 2:07.38.
Rókur Trygvason úr Ægir svam seg til silvurnál, tá ið hann í 200 metra frísvimjing varð nr 4 við tíðini 2:03.53.
Heidi Eliasen, Ronja Ró í Dímun og Sakaris Sakarisson úr Havnar Svimjifelag svumu seg til talentnálir, tá ið tey í 50 metra frísvimjing svumu teinin uppá ávikavíst 35.27, 35.50 og 31.00 sekund.
Hægstu FINA stig
Frægastu úrslit vóru sambært SwimRankings tá ið Signhild Joensen setti juniormetið í 200 metra ryggsvimjing, sum rakk til 679 FINA stig, og hjá monnum tá ið Alvi Hjelm eisini úr Ægir svam seg til 651 FINA stig í 200 frí.
Top-10 listin yvir FINA stig
- Signhild Joensen (2000), Ægir 2:15.64 í 200 rygg (679 FINA stig)
- Signhild Joensen (2000), Ægir 1:02.97 í 100 rygg (667 FINA stig)
- Jana B. Thomsen (2000), Ægir 2:07.38 í 200 frí (657 FINA stig)
- Sára R. Nysted (2001), SuSvim 58.74 í 100 frí (654 FINA stig)
- Alvi Hjelm (1996), Ægir 1:54.61 í 200 frí (651 FINA stig)
- Sára R. Nysted (2001), SuSvim 2:08.29 í 200 frí (643 FINA stig)
- Sára R. Nysted (2001), SuSvim 4:32.35 í 400 frí (648 FINA stig)
- Alvi Hjelm (1996), Ægir 4:34.32 í 400 blandað (632 FINA stig)
- Ásbjørg Hjelm (1999), Ægir 33.60 í 50 bringu (629 FINA stig)
- Astrið Foldarskarð (1994), HS 27.17 í 50 frí (625 FINA stig)
Heiðursmerkjabýtið millum feløg
Samanumtikið vann Ægir flest gullheiðursmerki tilsamans, SuSvim næstflest og Havnar Svimjifelag triðflest.
Heiðursmerkjabýtið millum svimjarar
Mest vinnandi svimjarar vóru Sára R. Nysted og Róland Toftum úr Suðuroyar Svimjifelag, Sára við 5 gullheiðursmerkjum og 4 úr silvur, og Róland við 5 gullheiðursmerkjum, 2 úr silvur og 1 úr bronsu.
Aldursforseti
Elsti svimjari á stevnuni var Heri Mortensen árgang 1966 úr Suðuroyar Svimjifelag, sum við tíðini 1:11.52 svam seg til eitt respektabult 8. pláss í 100 metra frísvimjing, millum 21 luttakandi.
Heri skrivaði soleiðis á Facebook, leygardagin:
“Seinasta kappingin… All blues today.. Her tráddi eg míni unglinga fet, svam mínir fyrstu metrar, fekk vinir fyri lívið, svimjingin broytti meg og varð avgerðandi í míni framtíd.. Fari í morgin at taka 100m, svam eisini her fyri 35 árum síðan – fyrstu ferð Vágs svimjifelag skipaði Jóansøkusvimjing í 1980, dótturin svimur eisini í morgin, søga..”
susvim-open-sep-2015-urslit.html


text:
Undirritaðu feløg skulu við hesum boða frá, at vit fult út taka undir við ætlaða uppskotinum til nýggja fiskivinnuskipan.
Í hesum sambandi skulu vit vísa á, at vit fakfeløg í nógv ártíggur hava ynskt eina nýggja lóggávu, sum skal tryggja av fiskatilfeingið okkara, sum er ogn føroya fólks, veruliga kemur øllum borgarum til góðar.
Fiskurin eigur at verða meira góðskaður og harvið virðisøktur
Tað er uppgávan hjá okkara fólkavaldu politikarum at tryggja, at samfelagið og hvør einstakur av okkara borgarum fær sum mest burtur úr fiskatilfeingi okkara.
Hetta kunnu vit bert tryggja, um Løgtingið og Fiskimálaráðið stýra fiskivinnuni soleiðis, at so nógv sum tilber at fiskinum verður virkaður í Føroyum og av føroyskum arbeiðsfólkum. Bert á hendan hátt kunnu vit tryggja, at fiskurin ikki fer ótilvirkaður av landinum, men at so nógv sum tilber av okkara fiskatilfeingi verður virðisøktur í Føroyum og harvið skapar stórst møguliga inntøku til land og virkir.
Øll øki í landindinum eiga at fáa lut í hesum fiskiríkidømi okkara
Vit síggja, at stórur munur er á hvussu nógv arbeiði er til vanlig arbeiðsfólkið kring landið. Fyri at skapa trivna og best møguligar liviumstøður, so er tað umráðandi, at okkara politikarar skapa karmar sum kunnu tryggja, at arbeiðið eisini er til vanliga arbeiðsfólkið, har lítið og einki fiskaarbeiði er í dag. Tað hevur m.a. rakt nógv arbeiðsfólk í Havn, at hetta økið í dag einki virksemi hevur tá talan er um tilvirking av fiski.
Veiðan eigur at vera burðardygg
Ein aðaltáttur í fiskivinnupolitikki okkara eigur at vera, at lóggávuvaldið tryggjar at fiskiveiðan støðugt fer fram á burðardyggum grundarlag, soleiðis at eftirkomarar okkara eisini koma at hava fiskatilfeingið at líta á sum lívsgrundarlag teirra.
Føroyskir sáttmálar eiga at vera galdandi fyri øll arbeiði á sjógv og landi
Vit síggja í grannalondum okkara, at stórir trupulleikar eru av arbeiðsgevarum, sum ikki halda galdandi lønarsáttmálar, og hetta er serliga galdandi tá talan er um fremmanda arbeiðsmegi. At tryggja, at galdandi sáttmálar verða hildnir meta vit ikki bert at vera ein uppgáva hjá pørtunum á arbeiðsmarknaðinum, men eisini ein uppgáva hjá okkara politikarum, ikki minst tá politiska skipanin loyvir fremmandari arbeiðsmegi at virka á føroyskum skipum og á virkjum á landi í Føroyum.
Tað skaklar fólkaræði okkara um tað verður stórkapitalurin, sum kemur at stýra okkara politikarum
Bæði okkara politikarar og allir borgarar, sum taka undir við fólkaræðisligu skipan okkara, eiga at hava sum aðalmál at tryggja, at eingin einstakur samfelagsbólkur, og serliga ikki okkara valdsmiklu vinnulívsfólk koma at stýra tí fiskivinnupolitikki, sum verður førdur í Føroyum.
Tað verður ein vanlukku, um okkara valdsmiklu reiðarar og stuðlar teirra, koma at taka avgerð um hvussu fiskivinnulóggáva okkara skal orðast, tí tað eru ikki áhugamálini hjá vanliga føroyinginum, sum liggja aftan fyri ynskini hjá hesum reiðarum um framhaldandi at sleppa varðveita rættindi teirra til føroyska fiskatilfeingið.
Framferðin hjá ávísum reiðarum og teirra umboðum avdúkar vandan við at lata ávísum bólkum ov stóran part av fiskatilfeingi okkara
Vit halda, at framferðin hjá ávísum reiðarum er óhugnalig dømi um hvussu langt hesir reiðarar vilja fara fyri at royna at ávirka okkara politiska myndugleika.
Tað er átaluvert, at ávisir reiðarar beinleiðis hótta við at steingja virkir og at niðurlaga virksemi teirra, um Løgtingið ikki fylgir teirra ynskum.
Tað er spell, at ávísir politikarar lata seg ávirka av slíkari ódámligari framferð, sum ikki ber brá av virðing fyri okkara fólkaræðisligu skipan.
Reiðararnir kanna sær nú ognarættin til fiskatilfeingi okkara
Vit hava hoyrt at reiðarar ella umboð teirra enntá hava hótt við at draga Fiskimálaráðið í rættin, um teir missa verandi veiðiloyvi og kvotur teirra.
Slíkar hóttanir er haldgott prógv um, at tað er ein vanlukka fyri land okkara, um ein samfelagsbólkur sum t.d. stórreiðarar okkara, fáa so stóran lut í samfelagskøku okkara sum fiskatinfeingið er.
Hesar hóttanir skuldu verið nóg gott prógv fyri, at okkara politiska skipan ikki framyvir eigur at lata nøkrum reiðara so stór rættini av tí sum lógin hevur staðfest sum ogn føroya fólks.
Samandráttur
Vísandi til tað sum omanfyri er nevnt skulu vit staðiliga heita á allar flokkar á tingið um at standa saman um at fremja hesi neyðugu átøk, sum skal tryggja, at fiskatilfeingið okkara verður til gagn fyri allar føroyingar, bæði nú og framyvir, og at vit ikki enn einaferð kunnu koma í eina støðu, har stórreiðarar kunnu seta fram hóttanir um, at teir fara at krevja endurgjald um okkara fólkavalda Løgting fremur neyðugar dagføringar í lóggávuni, sum skal seta karmarnar fyri veiðuni av okkara fiskatilfeingi sum er ogn føroya fólks.
Vinarligar heilsanir,
Havnar Arbeiðskvinnufelag, Vígdis Johannesen
Havnar Arbeiðarafelag, Hans Joensen
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Vinnulívsmaðurin, Elon Musk, hevur nógv jørn í eldinum. Hann er maðurin handan kendu fyritøkuna, Tesla, ið framleðir el-bilar. Harafturat røkir hann stjóra- og nevndarsessir í fyritøkum so sum SpaceX, OpenAI og Neuralink.
Hann hevur tískil fingurin á pulsinum tá tað kemur til vitan um tøkni, kunstiga intelligens og nýhugsan. Hesa vitanina vil hann nú nýta til at gera útbúgving atkomiliga fyri børn um allan heimin. Tað skrivar blaðið Forbes Magazine.
Sambært tølum hjá UNESCO eru umleið 250 milliónir børn í heiminum, ið ikki hava atgongd til útbúgving, og sum hvørki duga at lesa, skriva ella rokna.
Elon Musk hevur latið 15 milliónir dollarar til kappingina, Global Learning XPRISE, ið hevur til endamáls at menna tøkni, ið skal geva børnum møguleikan at læra seg sjálvi at lesa, skriva og rokna. Kappingin hevur havt nógvar fyritøkur meldaðar til, og nú eru fimm finalistar valdir út at kappast um bestu frálærutøknina. Fyritøkurnar kallast millum annað CCI, Kitkit School og RoboTutor. Hesar fimm fyritøkurnar skulu gera feltarbeiði í Tanzania í Afrika, har tey kanna ta framleiddu tøknina og síggja hvussu hon riggar í veruliga lívinum. Umleið 4000 børn í Tanga-økinum í Tanzania, fáa teldlar at royna tøknina á. Teldlarnir hevur fyritøkan Google latið kappingini.
Kappingin Global Learning XPRISE samstarvar við UNESCO og World Food Programme.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
9 Og hin triðji eingilin fylgdi
teimum, sigandi við harðari rødd,
Um nakar maður tilbiðji djórið
og mynd hans, og móttaki merki
hans í enni sítt, ella í hond sína,
10 Hin sami skal drekka av víninum
av vreiði Guðs, sum verður
helt út uttan blanding inn í bikar
harmavreiðis hansara; og hann
skal verða pínslaður við eldi og
svávuli í nærveru hinna heilagu
eingla, og í nærveru Lambsins:
11 Og roykurin av pínslu teirra
stígur upp um ævir og ævir: og
teir hava onga hvíld dag ella nátt,
hvørjir tilbiðja djórið og mynd
hansara, og hvørsumhelst ið móttekur
merki navns hansara.
( Opb. 14:9-11 FKJ )
Pínslingin er í nærveru hinna heilagu eingla, og í nærveru Lambsins (Jesu), … ikki burturi frá nærveru teirra.
At vera í helviti er at vera langt burturi frá Guðs náði og kærleika, sum man vrakaði her á jørð, men vera MITT Í GUÐS KOLANDI HEITU VREIÐI fyri óburturtváaða synd.
7 Whither shall I go from thy spirit? or whither shall I flee from thy presence?
8 If I ascend up into heaven, thou art there: if I make my bed in hell, behold, thou art there.
( Psalm 139:7-8 KJB )
Tú verður altso ongantíð kvitt við Guð.
Men um tú endar í helviti, so fert tú at drekka av víninum av vreiði Guðs uttan blanding um ævir og ævir, og tú verður pínslaður við eldi og svávuli í nærveru hinna heilagu eingla og í nærveru Lambsins.
Men hví Sørin vilt tú tað?
Vend um til Jesu í dag!!!
Álvaratos altso: hvat hugsar tú fyri tær?
Gimme a break!


text:
Fyri stuttum reikaði eg á alnetinum og fann fram til, at tað er okkurt, sum á enskum eitur animated poetry. Nógvar stuttar teknimyndayrkingar liggja á netinum. Summir filmar eru ikki serliga góðir. Sjálvandi er tað so, at um yrkingin ikki er góð, ber illa til at gera eina góða teknimyndayrking. Er yrkingin góð, harafturímóti, so eru evni til eina góða teknimyndayrking. Eg havi funnið fram nakrar góðar, har amerikanski yrkjarin Billy Collins hevur skrivað yrkingarnar.
Stuttligt hevði verið at sæð onkra føroyska teknimyndayrking.
Og yrkingin “Forgetfulness”
Og her er ein eftir Billy Collins – ein til roykjaran.
OMR


text:
John vænta javnleik á Dungasandi
ítróttur11-08-2017 - 16:18 - Jóanis Albert Nielsen
FSF: Gestur í FSF Varpinum hesaferð er John Petersen. Umframt at meta um komandi umfar í EFFO-deildini, verður eisini hugt nærri at A-landsdystunum hjá monnum, sum verða 31. august og 3. september.
Hósdagin 31. august og sunnudagin 3. september skal føroyska A-landsliðið við monnum á vøllin aftur. Fyrst er útidystur ímói Portugal á skránni, og tríggjar dagar seinni vitjar Andorra í Føroyum.
Tveir spennandi dystir, men hvør av hesum hevur størri týdning fyri føroyska landsliðið? Hetta, umframt at meta um 18. umfar í EFFO-deildini, sum er á skránni fríggjadagin og leygardagin, verður tosað um í FSF Varpinum hesaferð, har John Petersen er gestur.
John Petersen spældi 193 dystir í fremstu deildini hjá monnum og skoraði 147 mál, áðrenn hann í 2009 setti skógvarnar á hylluna. Á landsliðnum gjørdist tað til 57 dystir og seks mál. Hópurin til dystirnar ímóti Portugal og Andorra verður úttikin mánadagin 21. august.


text: Hvussu mong veðurlomb passa í ein Volvo, ella ein Peugeot stationcar? Tað skiftu Sigfríður og eg orð um, nú hann aftur í ár kundi lata mær tvey góð krov norðan av Eiði. Sum sæst fyltu tey lítið, tvey veðurlomb í viðførisrúminum, antin bilurin er franskur ella svenskur. Fyrr plagdu bilabløð sum Bilen og Båden og Motor hjá FDM at máta viðførisrúmið við ølkassum. Kanska kundi tað verið eitt nýtt mát: veðurlomb í viðførisrúmi. Alt er skorið sundur, so nú er klárt at hanga upp í hjallinum. Aftur í ár verður Eiðiskjøt gott at fáa undir tonna, bæði á jólum og nýggjárinum. Gleði meg at smakka Eiði aftur í ár.


text:
Fyri fýra døgum síðan komu boðini um, at illgruni var um ILA í einum alibrúki hjá Bakkafrost í Hvannasundi. Nærri kanningar skuldu tó til fyri at staðfesta, um úrslitini frá royndunum vóru eftirfarandi. Sambært Kringvarpi Føroya hevur Heilsufrøðiliga Starvsstovan nú fingið nøkur úrslit aftur í sambandi við kanningarnar sum vísa, at ILA ikki kann staðfestast.
Tað er tó ikki so, at seinastu úrslitini beina allan illgruna av vegnum, og nærri kanningar verða gjørdar næstu mánaðirnar fyri endaliga at finna út av, um ILA er í ringunum ella ikki.
Var talan um ILA, mátti allur fiskurin í ringunum burturbeinast, men hesum sleppur Bakkafrost nú undan.
Hetta eru góð tíðindi fyri Bakkafrost, hvørs virði á partabrævamarknaðinum eisini lækkaði heilt fitt eftir at tíðindini bórust.
ILA gjørdi meira ella minni enda á allari vinnuni um aldarskiftið, og tí vórðu nógv tiltøk sett í verk, sum skuldu byrgja fyri, at nakað líknandi kundi henda aftur. Millum annað er reglulig eftirlit, og mannagongdirnar púra greiðar, tá illgruni tekur seg upp ella ILA verður staðfest, so sjúkan ikki breiðir seg.


text:
Fleiri hagastevnur hava verið hildnar um landið.
Í hesum sambandi er vanliga stýrisval, framløga av roknskapi og annað viðkomandi fyri hagan.
Ynskiligt er, at stýrisvalini verða fráboðaði, so yvirlitið
yvir okkara hagar verur dagf°rdur so hv°rt. Hetta er einasta samlaa yvirlit sum finst yvir okkara hagar vi eigarum/festarum/seyamonnum, so vinarligast send broytingar til karithor@post.olivant.fo
ella vi brŠvi til Kßri Thorsteinsson, Niari Vegur 12, 660 S°ldarfj°rur.
Dagf°rt yvirlit til Hagar og seyamark verur so gj°rt ß hesi heimasÝuni.
Annars verur vÝst til ž 4 Ý hagalˇgini, at val˙rsliti verur frßboa sřslumanninum innan 14 dagar.